- Hawaaruntsi Oocha
- <
- 7
- >

7
Isxifaanosa ohe
1 Kahinunts hyalaqize Isxifaanosago, «Hyanna turo?» yaga7i oocida.
2 Isxifaanosa, «Ta ishuntson, ta aduntso, si7ote! Nu aday Abrahama Kaarane yessades hyammadannippa tiino Masephexoomiya yessadera, bonchcho Xoozze ees qonccii,Medho 12:1 3 ‹Ne gaditippan ne iginuntsappa shaakkintti ta nena beezze sa7a qito› yagayda. 4 Ye wode Abrahama Kalddaawyane gadeppa kezii Kaarane sa7a yezida. E aday hyayqqidannippa suuba Xoozii eza hyanna sa7ite hyatte yin yezanne ki7ida.Medho 11:31; 12:4 5 E hyanna gaditippa melle atto yezin toher yedhdhize bessin Abrahamas inggikaaya. Yezin na7a eesi baayze wode Xoozii hyanna sa7ite eesin E kochchitis laattode bessi mahi inggodanno qaala gelida.Medho 12:7; 13:15; 15:18; 17:8 6 Xoozii Abrahamago, ‹Ne kochchita melle sa7a zaqqotitsa yessada; ize oyddii xeet bere un aro maaqqii aqode fanan un7inttode fana ohida.Medho 15:13-14 7 Yezin ta ne kochchito ahize worzhuntsalla firddoda. Yinnippa maaqqii, un yinna gaditippa kezii hyanne taas goynoda› gayda.Keze 3:12 8 Xoozii Abrahama kochchita garrazinttode gaar eera caaqin, Yisaaqa yelinttide osfuntsa qammite garrazinttida. Yisaaqa Yayqooba yelida; mahi Yayqooba taphpho lam77i fa na7untsana, zartii ade maaqqiduntsana garrazida.Medho 17:10-14; 21:2-4; 25:26; 29:31-35
9 «Yayqooba na7untsi Yoosefa ixxii Gibxxe gade arotetsis bayzida, yezin Xoozze eera yene.Medho 37:11, 28; 39:2, 21 10 Eza, E madhiti ubbappa kessida. Gibxxe kaat Faroona tiino saban cinccatitsin eesi inggida. Gibxxe kaati Yoosefas Gibxxe sa7an fa keetstsito ubba ahode fana adetitsi wolqqa inggida.Medho 41:39-41
11 «Gibxxen Kanaane sa7a ubba naye gelii gaama asi waytsida. Ye wode nu aday Yayqooba na7untsi katstsa denggodes dandda7ikaaya.Medho 42:1-2 12 Yayqooba Gibxxe sa7a katstsa yezanno si7i nu aduntsana tiino yeyga dakkida. 13 Lam7intsa hyanggite Yoosefa fa ishuntsis fana erisida. Gibxxe kaatizen Yoosefa kochchito erida.Medho 45:1; 16 14 Yoosefa fa aday Yayqoobaran fa kara asuntsana, laappun tam ichchin asuntsana faago ye7ode gaar dakkii ki7izida.Medho 45:9-10, 17-18; 46:27 15 Yayqooba Gibxxe sa7a wodhdhida; ezin E na7untsi ize hyayqqida.Medho 46:1-7; 49:33 16 Un ahita yinna bessitippa Seekeme tookkintti hyanggi, ize Abrahama Emoore na7untsappa gaama birara wonggide boozite mooginttida.Medho 23:3-16; 33:19; 50:7-13; Iya. 24:32
17 «Yezin Xoozii Abrahamas inggoda gaydanno folize wodita yellodes ukkide wode Gibxxe sa7a yeze nu asuntsi gaanggi gaanggi hyanggida.Keze 1:7-8 18 Yinnippa suuba, Yoosefa eroosse melle kaati Gibxxe sa7a ka7itida. 19 Ye kaatize nu kochchito genii eerats na7untsi hyayqqode fanan unttana bale kessii olode fana nu aduntsana un7itsida.Keze 1:10-11; 22
20 «Yinna wodite Muse yelinttida; E Xoozze tiino gaama lo77o bishshar yeze na7a. Fa aday keetstsa hyaydzdzii agina yellodes diccida.Keze 2:2 21 Muse kanggi hyaatsi gaxa gaddide wode Gibxxe kaat naata denggi ekkii faas na7a mahi eza dichchida.Keze 2:3-10 22 Muse Gibxxuntsi eratitsi ubba tamaarii oheran oocharan mintsii as maaqqida.
23 «Muses laytsita oyttam kumide wode fa ishuntsana, Isra7eeluntsana be7ades fa wozintte qoppida.Keze 2:11-15 24 Isra7eeluntsappa feta Gibxxe atstse qohodera bi7i ye Isra7eele atstsa maaddii, ye qohiza Gibxxe atstsa wodhii kushe mahida. 25 Muse fa ishuntsana fa baggara Xoozii ashshodes yiizanno un tiiroda gayda, yezin un tiirikaaya.
26 «Wonttistti wode lam77i Isra7eele asuntsi fete fetera hyadhinttodera denggi unttana giigissades koyi, ‹Asuntso, yin wolis ishe; akkosi fete feta qohe?› yagayda.
27 «Yezin fa laggiza qohize Musego, ‹Nena nuulla ahize asin daynna mahide oode? 28 Ne omatse Gibxxe atstsa wodhidannigaara tana wodhodes koyane?› yaga7i Muse urqqii dakkida. 29 Muse yinno si7ide wode Gibxxeppa bettii Miidiyaame sa7a bete asi maaqqii yezitera lam77i dhiiratsi na7untsana yelida.Keze 18:3-4
30 «Laatstse kiitanchcho oyttam bereppa suuba Siina dere kale yeze akko baayze ganasa zhil7o kube gidda eexize tama loxe gidda Muses benttida.Keze 3:1-10 31 Muse fa bi7idanne gaama qoppii, loytsii be7ades zhil7o kube kale shiiqii yezin, Laatstse qaala, 32 ‹Taanii ne aduntsi, Abrahama Xooz, Yisaaqa Xooz, Yayqooba Xooz› yaga7itera Musego yi7ida. Muse zhashimora goqii be7ades dandda7ikaaya.
33 «Laatstsi Musego, ‹Neenii eqqide sa7ita geeshi maaqqide gisho ne tohite yeze caammito kesso. 34 Taanii Gibxxe yeze ta asunts madharan firddara un7inttizanno bi7ida. Un uuftto si7i unttana ashshodes wodhdhida. Hyatte hyayga! Ta nena Gibxxe kiittoda› yagayda.
35 «Isra7eeluntsi hyaya Muse, ‹Nena nuulla hyalaqan daynna mahide oode?› yaga7i ixxidanno hyay atstsa zhil7o kube gidda eesi benttide Kiitanchchuntsi baggara hyalaqan ashshiza mahi Xoozii kiittida.Keze 2:14 36 Hyay atstse Muse Isra7eeluntsana Gibxxeppa kessii gaama qofize bazin kille baz oochchii unttana Gibxxe sa7a, Erttera Abban, akko baayze ganasa oyttam bere kaalitsida.Keze 7:5; 14:21; Faydo 14:33
37 «Hyay atstse Isra7eele asuntsago, ‹Xoozii tana dentsidanni fana yin kochchitii giddappa ta gaar nabe yinttis dentsoda› gayday eza Muse.Mahe 18:15, 18 38 Akko baayze ganasa shiiqide Isra7eele asuntsara yeziday, nu aduntsara yeziday Siina Derizella ees ohide kiitanchchuntsara yezide Muse eza. Yeyzi, Xoozze de7o qaala nuus inggodes ekkida.Keze 19:1—20:17; Mahe 5:1-33
39 «Yezin nu mayzuntsi Muses kiitinttodes kadhikaaya; eza ixxii suub Gibxxe maaqqades amudhdhida. 40 Mahi Aaronan, ‹Nuna kaalitsize eequntsana nuus medhdho. Akkos gayko, hyayni nuna Gibxxeppa ki7ide Muse, wayezako nuunii eroos› yagayda.Keze 32:1 41 Ye wode hyarina aazizi eequntsana medhdhida. Yentsi eequntsis zharsho zharshi fa kushite oochchide oochita un qoftti fana hyanide gisho ufayttida.Keze 32:2-6 42 Yezin Xoozii unttis bantte mahida. Un salo xoolintto goynode gaar unttana olii ashshida. Nabunts maxaafite,
« ‹Isra7eele asuntso, oyttam bere ubba
akko baayze ganas sa7a shukkide hyarsin
zharshide zharshito taas shiishidaane?Amo. 5:25-27
43 Yin, yinttis goynodes kesside Moloke dunkkaane
Refaane ga7inttize yin eeqize xoolintto misile tukkida.
Ta yinttana Baabilooneppa
gode dakkoda› ga7intti xaafinttida.
44 «Nu aduntsis akko baayze ganasa markka dunkkaane yene. Ezan Xoozii Muse kiittidannigaaran eza beezidanni gaaran medhdhida.Keze 25:9, 40 45 Mahi nu aduntsi yinna dunkkaantto fa aduntsappa ekkii Xoozii tiino bay7ide Ayhude maaqqoosse asunts gadito aykkide wode Iyyaasura yeyga ekkii gelida. Ye dunkkaaniza Dawute wode yellodes yinna besite yezida.Iya. 3:14-17 46 Dawute Xoozappa nashshinttida. Mahi Yayqooba Xoozzes yessade keetstsi keexades Xooz woossida.2 Sam. 7:1-16; 1 Zeena 17:1-14 47 Yezin eesi keetstsi keexxide Solomona.1 Kat. 6:1-38; 2 Zeena 3:1-17
48 «Maaqqikon, Ubbappa kattara yeze Xoozze asi keexxide keetstsa yezoos. Nabize gaydanni gaar,
49 « ‹Salo taas araata,
sa7an ta tohita yedhdhize bessi.
Yeezin, taas yin akko gaarize keetstsi keexxode?
Woy ta shemppize besita aba?Isa. 66:1-2 50 Hyanno ubba ta kushite medhdhika?› yagayda Laatstsi.
51 «Yin wayde si7oosse aso? Yin wozintta Xoozze qaala ekkodes akkosi ixxido? Yin hyayta akkosi tullido? Yin, yin aduntsi gaar ubba wode Geeshi Ayyaana ixxane.Isa. 63:10 52 Nabunts giddappa yin aduntsi bay7ikaayze oode? Xillizay yo7odanno tiinidhii ohiduntsana wodhida. Hyatte yin eza aatsii inggi wodhida. 53 Yin Kiitanchcho kusheppa Xoozze higgito ekkida, yezin kiitinttikaaya» yagayda.
Isxifaanosa shuchchara dhogintte
54 Un yinno si7ide wode fa wozintte Isxifaanosalla gaama zhilidhdhi, fa doontto dha7i manddida. 55 Yezin Isxifaanosa Geeshi Ayyaanara kumii, Salo ude bi7i, Xoozze bonchchiton Yesuusa Xoozze mizaqi zalara eqqidanno bi7ida. 56 «Yikke, taanii salo bugunttin, As Na7ay, Xoozze mizaqi zalara eqqidaya bi7ida» yagayda.
57 Fa qaaltto dhoqi yiizii wuysittera, fa hyayito aykkii fettilla eego woxxida 58 Eza katamappa gaxa kessii, shuchchara dhogida. Markkuntsi fa ma7ito fettii Saawula gaaze na7atitsi atstse kale gaddida.
59 Isxifaanosa, «Ta Laatstso Yesuusa, ta shemppito ekko» yaga7i xeegodera un eza shuchchara dhogane. 60 Bunqqunttii, fa qaaltto dhoqi yiizii, «Ta Laatstsayo, hyanna nagartto unttis atto ga7o» yagayda. Yinno yaga7i maaqqii hyayqqida.

- Hawaaruntsi Oocha
- <
- 7
- >

7:2 Medho 12:1

7:4 Medho 11:31; 12:4

7:5 Medho 12:7; 13:15; 15:18; 17:8

7:6 Medho 15:13-14

7:7 Keze 3:12

7:8 Medho 17:10-14; 21:2-4; 25:26; 29:31-35

7:9 Medho 37:11, 28; 39:2, 21

7:10 Medho 41:39-41

7:11 Medho 42:1-2

7:13 Medho 45:1; 16

7:14 Medho 45:9-10, 17-18; 46:27

7:15 Medho 46:1-7; 49:33

7:16 Medho 23:3-16; 33:19; 50:7-13; Iya. 24:32

7:17 Keze 1:7-8

7:19 Keze 1:10-11; 22

7:20 Keze 2:2

7:21 Keze 2:3-10

7:23 Keze 2:11-15

7:29 Keze 18:3-4

7:30 Keze 3:1-10

7:35 Keze 2:14

7:36 Keze 7:5; 14:21; Faydo 14:33

7:37 Mahe 18:15, 18

7:38 Keze 19:1—20:17; Mahe 5:1-33

7:40 Keze 32:1

7:41 Keze 32:2-6

7:42 Amo. 5:25-27

7:44 Keze 25:9, 40

7:45 Iya. 3:14-17

7:46 2 Sam. 7:1-16; 1 Zeena 17:1-14

7:47 1 Kat. 6:1-38; 2 Zeena 3:1-17

7:49 Isa. 66:1-2

7:51 Isa. 63:10

© 2025 TWFTW