- Maatoosa
- <
- 12
- >

12
Sambbata bazis shiiqide ooce
(Mar. 2:23-28; Luqa. 6:1-5)
1 Ye wode, Sambbata qamma, Yesuusa gade giddara aadhida. Yesuusa tamaaruntsi naydhdhide gisho tizha bangga shicci dha7ane. 2 Yezin Farisaawuntsi yinno bi7i Yesuusago, «Hyaychche, ne tamaaruntsi Sambbata qamma oochchodes beezoosse baz oochchane» yagayda.Mahe 23:25
3 Yesuusa unttago mahi, «Dawute naydhdhide wode eera yezuntsara akko oochchezako nabbabikate? 4 Dawute Xoozze keetstsa gelii kahinuntsi xalaalap attin eesin eera yezuntsis beezoosse geeshi daabbo mu7ida.1 Sam. 21:1-6 5 Woy kahinuntsi Sambbata woga shaarii Xoozze keetstsa Sambbata qamma oocha oochchiko unttis bala baayzanno Muse higgeppa nabbabikate?Leewe 24:9 6 Yezin ta ohine! Xoozze keetstsappa aadhize hyanne yene.Faydo 28:9-10 7 ‹Taanii yin zharshito baayzin yin melluntsana maarode fana koyda› gaaze qaaltta waagizako yin erezako geeshi asuntsalla afa firddaama yeshsha. 8 As na7ay Sambbata Laatstsi» yagayda.Maato. 9:13; Hose. 6:6
9 Yesuusa yeygappa kezii Ayhude woosa keetstsa gelida. 10 Ize kushe wobbo fettii asi yene. Yesuusa mootodes mikinaate koyze asuntsi, «Sambbata qamma fatstsodes beezanene beezoso?» yaga7i oocida.
11 E unttago, «Yin giddappa fetays duro Sambbata qamma gaga qitiko, gochchii keesoose oode? 12 Yeezin asi duroppa wayzi gaama aadhoso? Yinnii gisho, Sambbata qamma ubba lo77o baz oocha beezane» yagayda.Luqa. 14:5
13 Yinnippa suuba, Yesuusa atstsego, «Ne kushito luulizo yaga7in,» atstse luulizida. E kushize faxii hyankay kushe fana yi7ida. 14 Yezin Farisaawuntsi yeygappa bale kezii, Yesuusa wayzi wodhod yezako zorinttida.
Xoozii dooride ariza
15 Yesuusa un qoftto erii yinna besito ashshii melle bessa qitida. Gaama asuntsi eza kaallii qitida, hyargganchchuntsana ubba fatstsida. 16 Yesuusa, «Ta baz melle oodesin ohippete» yaga7i mintsii ohida. 17 Yinnan nabize Isayaasa,
18 «Hyaychche ta dooride arize,
ta kadhize, tana ufaysize,
taanii ta ayyaana, eella afa gaddoda;
E, Ayhude maaqqoosse worzhitis firdda awaajjoda.
19 E lalloos woy uukkoos;
E qaaltton oge cer si7ize baaya.
20 Firdda gamii denddode wontsis,
donccinttide shombboqo mentsoos,
cugize shombboqo fana dhabsoos.
21 Worzha ubba eella ufayssi gaddoda»
yaga7i xaafinttidanna folinttode fana.
Yesuusan Bi7elzebuulan
(Mar. 3:20-30; Luqa. 11:14-23)
22 Yinnippa suuba, tuna ayyaanara aykinttide qooqen doona muume asi yezaya eego ki7ida. Yesuusa atstsa fatstsin, atstse be7inen ohinttane. 23 Asuntsi ubbuntsi gaama qoppii, «Hyay Dawute na7a maaqqada yessane?» yagayda.
24 Yezin Farisaawuntsi yinno si7i, «Hyay atstse tuna ayyaanuntsana kessize tuna ayyaanunts hyalaqa Bi7elzebuula wolqqara» yagayda.
25 Yesuusa un qoftto erii, «Wol gidda shaakkinttize ka7itumo ubba gol7oda; mahi wol gidda shaakkinttize katamita woy keetsita miinggi eqqoos.Maato. 9:34; 10:25 26 Xalahe xalahe kessizebaz maaqqiko fa gidda shaakkinttane ga7intte. Yinnii fana hyanizebaz maaqqiko E ka7itumtta wayzi miinggi eqqodes dandda7e? 27 Taanii tuna ayyaana kessize Bi7elzebuula wolqqara maaqqiko yinttana kaallize asuntsi oode wolqqara kessode? Yinnii gisho, yinttana kaallize asuntsi yinttana firddoda. 28 Yezin taanii tuna ayyaana kessize Xooz Ayyaanara maaqqiko, Xoozze ka7itumo yinttago yi7ida.
29 «Woy fettii asi wolqqara yeze atstse kara gelii E qoltto bonqodes koyko tiinii ye atstsa accanxiko wayzi bonqodes dandda7ode? Yeyziko E qoltto bonqodes dandda7ane.
30 «Taara maaqqoosse ooden tana ixxane; mahi taara fettilla shiishoosse ubba lalane. 31 Yinnii gisho, ohine; asuntsi oochchize akko nagaran cashshi qaala ubba atto ga7inttoda, yezin Geeshi Ayyaana cazhize oodesin E nagartta atto ga7inttaama.Mar. 9:40 32 Ooden As na7alla afa iita baz ohiko ees atto ga7inttoda, yezin Geeshi ayyaanalla afa iita baz ohize oodesin hyanne sa7ite maaqqikon yo7ode alamite E nagartta atto ga7inttaama.Luqa. 12:10
33 «Lo77o minxa lo77o aafe aafane; mahi iita minxa iita aafane. Yikke, minxa erinttize fa aafte.Luqa. 12:10 34 Yin, shooshi na7untso, yin iita maaqqitera wayzi lo77o baz oochchodes dandda7e? Asi fa wozina kumidanno doonara ohine. 35 Lo77o asi fa wozinttippa, lo77o baz kessane; iita asi fa wozinappa, iita baz kessane.Maato. 3:7; 23:33; Luqa. 3:7; Maato. 15:18; Luqa. 6:45 36 Yezin si7ote, asuntsi ohinttize cer ohe ubbas firdda qamma mahe inggoda. 37 Akkos gayko, ne ohize ne qaaltte xilloda; ne ohize ne qaaltte neella afa firddoda» yagayda.
Kille baz be7ades shiiqide ooce
(Mar. 8:11-12; Luqa. 11:29-32)
38 Yinnippa suuba, fettii fettii Farisaawuntsin higge asttamaaruntsi Yesuusago, «Asttamaarzayo, neeppa kille baz be7ades koyane» yagayda.
39 Yezin Yesuusa mahi, «Ammaninttoosen iita yeletuntsi kille baz koyane. Yezin nabe Yoonasa kille bazappa melle kille baz unttis ingginttoos.Maato. 16:1; Mar. 8:11; Luqa. 11:16 40 Yoonasa molo saza hyaydzdzii awaran hyaydzdzii qamma gam7idanni fana As na7a hyaydzdzii awaran hyaydzdzii qamma sa7a gaatsa gam7oda.Maato. 16:4; Mar. 8:12 41 Nenewe asuntsi firdda qamma denddii hyanna yeletuntsara wolla unttalla afa firddoda; akkos gayko, un Yoonasa sibkketo si7i fa nagarttippa maaqqida. Yikke, Yoonasappa aadhize hyanne yene.Waha. 1:17 42 Firdda qamma yeekka kaatita denddii hyanna yeletuntsara wolla unttalla afa firddoda; akkos gayko, iza Solomone cinccatitsito si7odes sa7a gaxappa yi7ida. Hyaychche, Solomonappa aadhize hyanne yene.Waha. 3:5
43 «Tuna ayyaana atstseppa kezideppa suuba faas shemppize bessi koyi hyaatsi baayze bessa hyanttane, Yezin fa koyze shemppo denggoos.1 Kat. 10:1-10; 2 Zeena 9:1-12 44 Yezin, ‹Ta ashshii kezide keetstsite maaqqii hyanggoda› yagaane. E maaqqize wode keetsita kaysi maaqqidannon fixinttii lo77i bettidanno denggane. 45 Yikke, maaqqii hyanggi, faappa iita melle laappun iita ayyaanuntsana ekkii ye7ine; unttin ize gelii yezane. Ye atstses tiinostippa suubanna gaama iitane. Ye iita yeletuntsalla afa yinnii fana yi7ada» yagayda.
Yesuusa intton E ishuntsana
(Mar. 3:31-35; Luqa. 8:19-21)
46 Yesuusa worzhitis ohella afa yezin E inttan E ishuntsi eza ohissades koyi bale eqqida. 47 Fettii asi eego, «Ne inttan ne ishuntsin nena ohissades koyi bale eqqida» yagayda.
48 Yesuusa mahi, «Ta intta oode? Ta ishuntsin oode?» yagayda. 49 Fa kushtira tamaaruntsana mallitera, «Bo7ote, ta inttan ta ishuntsin hyantsesana. 50 Salo yeze ta Aday qoftto oochchize ubbuntsi taas ishe, taas mishon taas inddo» yagayda.

- Maatoosa
- <
- 12
- >

12:2 Mahe 23:25

12:4 1 Sam. 21:1-6

12:5 Leewe 24:9

12:6 Faydo 28:9-10

12:8 Maato. 9:13; Hose. 6:6

12:12 Luqa. 14:5

12:25 Maato. 9:34; 10:25

12:31 Mar. 9:40

12:32 Luqa. 12:10

12:33 Luqa. 12:10

12:35 Maato. 3:7; 23:33; Luqa. 3:7; Maato. 15:18; Luqa. 6:45

12:39 Maato. 16:1; Mar. 8:11; Luqa. 11:16

12:40 Maato. 16:4; Mar. 8:12

12:41 Waha. 1:17

12:42 Waha. 3:5

12:43 1 Kat. 10:1-10; 2 Zeena 9:1-12

© 2025 TWFTW