- Marqqoosa
- <
- 6
- >

6
Yesuusa Naazirete ixinttida
(Maato. 13:53-58; Luqa. 4:16-30)
1 Yesuusa izippa kezii, fa tamaaruntsana kaalitsi, fa katama Naazirete yi7ida. 2 Sambbata wode Ayhude woosa Keetstsa tamaarsse aykkida. E tamaarssizanno si7ide gaama asuntsi gaama qoppii, «Hyay hyanno ubba abappa denggido? Hyanna cinccatitsita ees anapp inginttido? Hyanna E kushite oochinttize kille bazito oochchize wolqqa Ees oonii inggido? 3 Hyay anaaxe na7a baane? Mayrami na7a, Yayqooba, Yoosa, Yihudan Simoona ishe baane? E mishuntsi nuura hyanne yezuntsana baane?» yaga7i, E gaazanno si7anxi ixxida.
4 Yesuusa yentsi asuntsago, «Nabe fa gade, fa iginuntsi giddan fa kara asunts gidda bonchchinttoos fattin melluntsi kale bonchchinttane» yagayda.Waha. 4:43 5 E yinna besite fa kushito eeratsi asuntsalla afa gaddii fatstsidannip attin melle gaama qofize baz oochchodes dandda7ikaaya. 6 Asuntsi ammanikaayze gisho gaama qoppida. Yinnippa suuba Yesuusa yinna gutute yeze asuntsana tamaarssane.
Yesuusa taphpho lam77i tamaaruntsana kiittida
(Maato. 10:5-15; Luqa. 9:1-6)
7 Yesuusa taphpho lam77i tamaaruntsana faago xeegii, lam77i lam77i mahi kiittida. Unttis tuna ayyaanalla adetits wolqqa inggida. 8 Unttana, «Oges gufep attin katstsa, karxite, yin kiistte bira akko bazin aykkippete.Luqa. 10:4-11 9 Yin tohite caamma aatstsote, fattin lam77i afula aykkippete» yagayda. 10 Mahin, «Yinttana asi mokkize keetstsa aba maaqqikon yinna bessitippa kezii qitode wontsis yinna keetstsite gam7ote. 11 Yinttana asi mokkoosse bessa woy yin ohizanno si7oosse bessa aban maaqqiko, yinna sa7ite yeze asuntsis yin markka maaqqade gaar yinna bessitippa kezitera, yin tohite yeze xurito fixxote» yagayda.Hawa. 13:51
12 Taphpho lam77i tamaaruntsi hyanggi, asuntsi fa nagarttippa maaqqade gaar qaala ohida. 13 Unttii asappa gaama tuna Ayyaana kessida. Gaama hyargginttizuntsana zayte tizhii fatstsida.Yay. 5:14
Xammaqize Wahannisa hyayqo
(Maato. 14:1-12; Luqa. 9:7-9)
14 Yesuusa suntsita ubba bessa kezide gisho Kaat Heroodisa E baz si7ida. Fettii fettii asuntsi, «Xammaqize Wahannisa hyayqoppa denddida, yinnii gisho hyanna kille bazito oochchize eza» yagayda.Maato. 16:14; Mar. 8:28; Luqa. 9:19
15 Bagguntsi, «Hyay Eeliyaasa» yagayda.
Melluntsi mahi, «Hyay zaga wode nabuntsappa fetaya» yagayda.
16 Yezin Heroodisa yinno si7ide wode «Hyay taanii afurtto gachchizide Xammaqize Wahannisa. E hyayqoppa denddida» yagayda.
17 Heroodisa fa ishe Filphoosa machchito Heroodiyada ekkide gisho I mikinaatis Wahannisa aytstsii accizida. 18 Wahannisa Heroodisago, «Neenii ne ishe machchito ekkodes beezoos» yagayda.Luqa. 3:19-20
19 Heroodiyada Wahannisa fa wozintte ixxii eza wodhissades koyda, yezin dandda7ikaaya. 20 Wahannisa xillon geeshi as maaqqidanno Heroodisa eride gisho ees zhashtii loytsii naagizane. Heroodisa Wahannisa gaaze baz si7ize wode tannane. Yezin ufaytti si7ine.
21 Heroodisa fa yelinttide qammito bonchchodes gade ahizuntsana, shaalaquntsisin Galila yeze damma asuntsis diggisa giigizida. Yinna Heroodiyadas wottize wode maaqqida. 22 Heroodiyada na7ita zaqquntsi mokunttize keetstsa gelii durii, Heroodisan E zaquntsana ufayssida. Kaatize naatigo, «Ne koyze akko maaqqikon tana ooco, ta nees inggoda» yagayda. 23 Mahi iisi caaqqii, «Neenii oocize akko maaqqikon, taanii nees inggoda. Melle atto yezin, ta ka7itumtti baggito maaqqikon ta nees inggoda» yagayda.
24 Naata bale kezii fa inttigo, «Akko inggo gawune?» ga7i oocida.
I intta, «Xammaqize Wahannisa ommito inggo ga7o» yagayda.
25 Naata ellisii kaatizego hyanggi, «Xammaqize Wahannisa ommito saane gidda gaddii hyatte taas immade gaar koyane» gayda.
26 Yaga7in Kaatize gaama zhilidhdhida, yezin fa zaqqunts gisho iisi caaqqide fa caaqito ashshodes koykaaya. 27 Yinnii gisho, ellisii naagizego Wahannisa ommito ko7ode gaar kiittida. Naagizen achchi keetstsa hyanggi Wahannisa afurtto gachchida. 28 Ye gachchinttide ommiza saane gidda gaddii ki7i naatis inggida. Naata mahi fa inttis inggida. 29 Wahannisa tamaaruntsi yinno si7ide wode hyanggi E ahito ekkii kanggi moogida.
Yesuusa ichchin mukul asuntsana muuzida
(Maato. 14:13-21; Luqa. 9:10-17; Waha. 6:1-14)
30 Taphpho lam77i hawaaruntsi maaqqii yi7i un oochchidannon tamaarssidanno ubba Yesuusas ohida. 31 Unttago yi7ize asuntsin qitize asuntsi gaanggide gisho Yesuusaran E tamaaruntsara, melle atto yezin katstsa maadesin unttana yeltsanxi ixxida. Yeyin, Yesuusa unttago, «Ye7ote wolla eeratsi shemppodes asi baayze bessa yedhdhote» yagayda. 32 Yinnii gisho, unttii fa faas gongge gelii asi baayze bessa qitida.
33 Unttii hyammadera gaama asuntsi unttana bi7i erida. Yezin, katama ubbappa asuntsi tohera woxxii hyanggi un qitize bessito unttappa tiinii yellida. 34 Yesuusa gonggizeppa wodhdhii gaama asuntsana bi7ida. Asuntsi yenggize asi baayze duro fana maaqqidanno bi7i unttis yiqsinttii unttana gaama baz tamaarssida.Faydo 27:17; 1 Kat. 22:17; Hiz. 34:5; Maato. 9:36
35 Sa7ita ugurize wode Yesuusa tamaaruntsi eego yi7i, «Hyanna bessita asi baayze bessi; hyatte sa7itan qammida. 36 Asuntsi kara ganccen katama hyanggi faas muuze baz wonggode gaar asuntsana dakko» yagayda.
37 Yezin Yesuusa mahi unttago, «Asuntsis muuze baz yin inggote» yagayda.
Un, «Nuunii hyanggi lam77i xeet dinaarer*Dinaare gaaze fettii asis oochchii feezhidannis ingginttize bira boora wonggi asuntsana muuzode gaar koyane?» yaga7i oocida.
38 Yesuusa unttago, «Yinttis wantsi boora yeze? Ane hyanggi bo7ote» yagayda.
Unttii bi7i, «Ichchin booran lam77i molon» yagayda.
39 Yesuusa fa tamaaruntsana asuntsana ubba gachcho gachcho tagii betitsode gaar kiittida. 40 Asuntsi baggita xeet, bagita ichintam maaqqii likkera likkera tagintti bettida. 41 Yesuusa ichchin boortton lam77i moluntsana ekkii, ude salo bi7i Xooz galatida. Boortto baxxi asuntsis yeltsode gaar tamaaruntsis inggida. Mahi lam77i moluntsana un ubbuntsis gishida. 42 Asunts ubba mu7i mizhida. 43 Attide boora gupan molo gufan, E tamaaruntsi taphpho lam77i leemate kumutsi dentstsida. 44 Boortto mu7ide dhiiratsi asuntsi xalaala ichchin mukul maaqqada.
Yesuusa abballa afa yedhdhida
(Maato. 14:22-33; Waha. 6:15-21)
45 Ellisii Yesuusa fa tamaaruntsi gongge gelii, abbappa seko fintsa yeze Beetesayda faappa tiinii qitode gaar kiittida. Yezin faas asuntsana moyzodes suub attida. 46 Asuntsana moyzidannippa suuba Xooz woossodes derella afa kezida.
47 Sa7ita qammize wode gonggize abba gidda yene, yezin Yesuusa abbappa gaxa faas yene. 48 Baqo E tamaaruntsago baqize gisho abba fidhizanna waaysizanno Yesuusa bi7ida. Wontti maatse Lukule oollodes yi7ize wode E abballa afa yedhdhitera unttago yi7i, unttana olii aadhades koyda. 49 Yezin E abballa afa yedhdhadera, un bi7i, unttis meeshe aazin uukkida. 50 Un ubbuntsi eza bi7i, zhashmora tannida.
Yezin Yesuusa ellisii unttago, «Tana, akkon baaya; zhashtippete» yagayda. 51 E gongge gelii unttara wolla bettin baqita woppu gayda. Unttii gaama qoppida. 52 Un wozintta doccide gisho un boorttii baz tiirikaaya.
Yesuusa Gensareexe hyargginttizuntsana fatstsida
(Maato. 14:34-36)
53 Unttii abba fiinggi, Gensareexe sa7a yellii, gonggiza gaxalla shiishii accida. 54 Unttii gonggizeppa wodhdhize wode asunts ellisii Yesuusa erida. 55 Unttii kara gancce yeze sa7a ubba woxxii yellii hyargginttizuntsana shanchafara tookkii, «Yesuusa yene» ga7in si7ide besite ki7ida. 56 Asuntsi E hyanggide keetstsa ubba, gaxare maaqqikon, katama, yeze hyargginttizuntsana asi shiiqize bessa kanggane. Hyargganchchuntsii E afula macartto maaqqikon bochchode gaar asuntsi eza woossida. Bochchide ubbuntsi faxida.

- Marqqoosa
- <
- 6
- >

6:4 Waha. 4:43

6:8 Luqa. 10:4-11

6:11 Hawa. 13:51

6:13 Yay. 5:14

6:14 Maato. 16:14; Mar. 8:28; Luqa. 9:19

6:18 Luqa. 3:19-20

6:34 Faydo 27:17; 1 Kat. 22:17; Hiz. 34:5; Maato. 9:36

*6:37 Dinaare gaaze fettii asis oochchii feezhidannis ingginttize bira

© 2025 TWFTW