- Maatoosa
- <
- 13
- >

13
Budutsi budize atstse aazize
(Mar. 4:1-9; Luqa. 8:4-8)
1 Ye wode Yesuusa karappa kezii abba gaxa bettida. 2 Gaama asuntsi E kale shiiqin asuntsana abba gaxa ashshii ashshii gongge gelii bettida asuntsin ubba abba gaxa eqqida. 3 Asuntsis gaama baz aazizera yaga7i ohida:Luqa. 5:1
«Fettii budutsi budize budutsi budodes kezida. 4 E budize wode fettii fettii budutsita oge gaxalla wodhdhida; unttana landduntsi yi7i maxii muyda. 5 Fettii fettii budutsita oomora lalla yeze sa7a wodhdhida. Gaama sa7a baayze gisho ellisii dolida. 6 Yezin awa kezin shullida; xapho baayze gisho melida. 7 Fettii fettii budutsita anggats gidda wodhdhida; anggatsita diccii yinna doltto cuullida. 8 Melluntsi mahi aradda sa7alla wodhdhida; dolii aafe aafida. Fetay xeeti, fetay izipuntam, fetay mahi hyasttam aafida. 9 Si7ize hyaye yeze si7o» yagayda.
10 Yesuusa tamaaruntsi eego shiiqii, «Akkos ne worzhitis aazizera ohe?» yaga7i oocida.
11 E mahi, Yinttis salo ka7itumo gaatsi qofa era ingginttida, Yezin unttis ingginttikaaya. 12 Yeze ubbuntsis gujunttoda, ees gaammada, yezin baayzeppa melle atto yezin ees yezayin ekkinttoda. 13 Yinnii gisho, taanii un, bi7itera denggaame fana, si7ittera si7aame fana woy qoppaame fana unttis aazizera ohine.Maato. 25:29; Mar. 4:25; Luqa. 8:18; 19:26
14 Isayaasa fa maxaafite ohidanna unttalla afa folinttida. E ohitera,
«Yin sisi si7ine, yezin qoppoos;
yin be7ine, yezin bo7oos.
15 Akkos gayko, hyantsi asunts wozintta muumida;
fa hyayto doozhizida,
fa aafto goozida. Yinnippa denddii
Fa aaftira bo7oos,
fa hyaytiran si7oos,
fa wozintten tiiroos,
taago maaqqades dandda7oos,
taanin unttana fatstsoos yagayda.
16 «Yezin yin aafta be7ize gishon yin hyayta si7ize gisho anjjinttiduntsana. 17 Ta yinttis turo ohine; gaama nabuntsin xillo asuntsi yin be7izanno be7ades yin si7izanno si7odes amudhdhida, yezin unttis hyanikaaya.Luqa. 10:23-24
18 «Yikke, hyay budutsito budize atstse aazizto si7ote. 19 Oge gaxa wodhdhide budutsiti aazizta hyanno; salo ka7itumo qaala si7i tiiroosse atstse wozinttippa Xalahe yi7i E wozintte yeze budutsito maxii hyaasane. 20 Lalla oomo yeze sa7alla budinttide qaala si7i ellisii ufaytti ekkizuntsana. 21 Yezin xapho dakkodes dandda7oosse gisho gam7oos. Qaala gisho madha woy baytsi ye7ize wode ellisii dhubinttane. 22 Anggats gidda budinttide qaala si7ine, yezin hyanna alame yessi yirgappan durtumo qofappa qaaltto cuullide gisho aafe aafanxii attida. 23 Yezin aradda sa7a buduninttide budutse qofara qaaltto si7ize asi. E aafe aafane; fetay xeet, fetay izipuntam fetay mahi hyasttam aafane» yagayda.
Zarddo aazize
24 Yesuusa unttis melle aazize ohida, «Xoozze ka7itumo fa gadite lo77o budutsi budide atstsa aazane. 25 Yezin asi ubba genttin E morkkize yi7i zargiti gidda zarddo budi qitida. 26 Zargita diccii aafodera zarddizen ye wode benttida.
27 «Gaditii aday aruntsii adego hyanggi, ‹Laatstso, ne gadite ne lo77o budutsi budika? Yeezin, zarddo anappa yi7ido? yagayda.
28 «E unttago, ‹Yinno morkke oochchida› yagayda.
«Aruntsii laatstsego, ‹Nu hyanggi zarddito shoddode gaar koyane?› yagayda.
29 «Yezin E, ‹Atto bochchippe; yin zarddito shoddane gawudera zargita shoddinttoda. 30 Bochchippete; maxize wode yellodes wolla dicco. Ye wode maxizuntsi zarddito tiinii shoddii tamar eetsodes mirqera mirqera gaddote. Yezin zargito shiishii ta fachite geltsote› gawuda» yagayda.
Eeratsi minxiti aazize
(Mar. 4:30-32; Luqa. 13:18-19)
31 Mahi melle aazize yaga7i ohida; «Salo ka7itumo fettii asi fa gadite budide eeratsi minxa aafe aazane. 32 Yinna aafita melle minxa aafe ubbappa eeratsi, yezin doltta diccii melle minxa ubbappa aadhii dammane. I zhanggitilla landduntsi keexii bettode wontsis damma minxa maaqqane» yagayda.
Irshsho aazize
(Luqa. 13:20-21)
33 Mahin, Yesuusa melle aazize ohida; «Salo ka7itumo fettii maachita hyaydzdzii gabate dhiilla ekkii munuqide, munuqita denddode fana ize gujjide irshsho aazane» yagayda.
34 Yesuusa worzhitis yinna aazizto ubba ohida. Aazize baayzin fettii bazin ohikaaya. 35 Nabize fa maxaafite,
«Taanii ta doona, aazizera bugane;
salon sa7an medhinttidannippa,
aachinttidanno ohine»
yaga7i ohidanna hyanne folinttida.Maz. 78:2
Zarddo aaziziti bilitsito
36 Yesuusa worzhito moyzii keetstsa gelida. E tamaaruntsi eego shiiqii, «Gade yeze zarddo bilitsito nuus oho» yagayda.
37 E mahi, «Lo77o budutsito budide As Na7a. 38 Gadita hyanna alamito. Lo77o budutsita salo ka7itumo na7untsana. Zarddize Xalahe na7untsana. 39 Zarddiza budide morkke Xalahe. Maxize wodita, wode wurssutsite. Maxizuntsi kiitanchchuntsana.
40 «Zarddo maxii tama eetsizanni gaar wode wurssutsite yinnii gaar maaqqada. 41 As Na7ay fa kiitanchchuntsana kiittoda. Un nagaras mikinaate maaqqiduntsana iita oochchize ubba maxii E ka7itumttippa kessoda. 42 Yeefon achchi garccingge aadhii eexize tama oloda. 43 Ye wode geeshuntsi fa aday ka7itumtte awa gaar foo7oda. Si7ize hyaye yeze si7o!
44 «Salo ka7itumo gade mooginttide miishe fana. Fettii asi yinna miishito denggi mahi moogida. Gaama ufaytti hyanggi faas yeze baz ubba bayzi yinna oocha gadito wonggida.
45 «Yinnii gaara, mahi salo ka7itumo inqo gaaze al77o shuchchi koyze zali7ancho aazane. 46 Gaama al77o inqiza denggi hyanggi faas yeze baz ubba bayzi eza woonggida.
Molo aykkize gite aazize
47 «Mahi Salo ka7itumo abba olinttide dumma dumma molo aykkize gite aazane. 48 Molo aykkize asuntsi molo gitite kumin abbappa gaxa kessida. Ize bettii lo77ito qurii qurii daachcho olida, yezin iitto alla olida. 49 Wode wurssutsite yinnii fana hyanoda. Kiitanchchuntsi yi7i nagaranchuntsana xilunsappa shaakkii, 50 yeefo achchi garccinggen aadhii eexize tama oloda.
51 «Hyanna ubbanna yinttis gelida?» yaga7i unttana oocida.
Un mahi, «Yee» yagayda.
52 Yesuusa, «Yikke, salo ka7itumo kaallizen higge tamaare ubba, fa minjjide qoloppa killen gal77a kessize asi aazane» yagayda.
Yesuusa Naazirete ixinttida
(Mar. 6:1-6; Luqa. 4:16-30)
53 Yesuusa yinna aazizito ohi hyaasidannippa suuba yeygappa denddii qitida. 54 Fa yelinttide sa7a hyanggi Ayhude woosa keetstsa worzhito tamaarssida. Un gaama qoppii, «Hyay atstse hyanna cinccatitsiton wolqqa kumide kille bazito anappa ekkido? 55 Hyay anaaxize na7a baane? E inttii suntsita Mayramo baane? E ishuntsi Yayqooba, Yoosefa, Simoonan Yihuda baane? 56 E mishuntsi nuura yezuntsana baane? Yeezin, hyay atstse hyanno ubbanno anappa ekkido?» yagayda. 57 Yinnii gisho, E gaaze bazito ekkanxi ixxida.
Waha. 4:43Yezin Yesuusa, «Nabe fa yelinttide sa7an fa kara asunts kale bonchinttoos» yagayda. 58 Un ammananxide gisho gaama kille baz yinna besite oochchikaaya.

- Maatoosa
- <
- 13
- >

13:3 Luqa. 5:1

13:13 Maato. 25:29; Mar. 4:25; Luqa. 8:18; 19:26

13:17 Luqa. 10:23-24

13:35 Maz. 78:2

13:57 Waha. 4:43

© 2025 TWFTW