- Luqasa
- <
- 2
- >

2
Yesuusa yelintte
(Maato. 1:18-25)
1 Ye wode Roome gade yeze as ubbuntsi faydinttode fanan suntsita xaafinttode fana kaati Awugisxoosa kiittida. 2 Yinnan Qerenoosa Sooriya gade ahize wode oochinttide tiino faydo. 3 Yinnii gisho, fettii fettii asi fa suntsito xaafinttodes fa yelinttide gade qitida.
4 Yoosefan Dawute keetstsappan kochchappa maaqqide gisho Galila Naazirete katamappa denddii Dawute katama maaqqide Yihuda Beeteleme qitida. 5 Hyanggodera, yelodes wode hyal7ide E oocii gaddide, Mayramira wolla xaafinttodes hyanggida. 6 Un ize yezin iis yelo wode yellida. 7 Fa anggis na7aya yelida. Curqqara xaaxii zaqqo aqize keetsi bessi dhabide gisho gongga gidda woytstsida.
Wude yenggizuntsanan kiitanchchon
8 Yinna gadite qamma duro wude yenggite zooze aqize wude yenggizuntsi yene. 9 Laatstse kiitanchcho yi7i un kale eqqida. Laatstse bonchcho un kantto wutii foo7ida; unttin damma zhashimo zhashtida. 10 Kiitanchchize unttis, «Zhashtippete! Yikke, as ubbannis maaqqide damma ufayssi misiraachcho ekkii yi7ida. 11 Yinnan, Dawute katamite ashshizay yinttis hyayno yelinttida. Ezin Laatstse Kiristtoosa. 12 Yinnan yinttis malla maaqqe; zhooga na7ay curqqara xaaxintti gongga gidda woy7idaya yin demmada» yagayda.
13 Qoppikaayzin gaama Salo kiitanchchuntsi kiitanchchizera fettilla benttii, yaga7i galatida,
14 «Bonchcho Xoozzes afa salo,
sarotitsi sa7alla afa Xoozii kadhize asis maaqqe.» Yagayda.
15 Kiitanchchuntsi unttappa shaakkintti salo kezidannippa suuba wude yenggizuntsi, «Ane Laatstsii nuus qonccizide bazin hyanidanno be7ades Beeteleme yedhdhote» yagayda.
16 Unttin ellisii hyanggida. Mayramo, Yoosefan zhooga na7ay gongga gidda woy7idaya bi7ida. 17 Bi7i maaqqii na7ibaz unttis ohidanno, geeshi yinna besite yeze asuntsis markkidhida. 18 Yinno si7ide ubba wude yenggizuntsi ohidanno gaama qoppida. 19 Mayrama hyanide baz ubba fa wozintte qoppittera yene yeshsha. 20 Yenggizuntsi unttis ohidanni gaara yi7in bi7ida. Yinnii gisho, fa si7idebazisin bi7idebaz ubbannis Xoozze bonchchiten galatitte maaqqida.
Yesuusa Xoozze keetstsa kanggida
21 Osfuntsa qammite, garraze wode yellin, iis agina attodannippa tiino kiitanchcho gaddide suntsite Yesuusa ga7inttida.Leewe 12:3; Luqa. 1:3 22 Muse higge fana un geezhize wode folinttidanippa suuba Yoosefaran Mayramira zhooga na7a fa Laatstses immades Yerusalaame qitida.Leewe 12:6-8 23 Yinnan, Laatstse higgera, «Dhiiratsi maaqqide anggis na7a ubbuntsi Laatstsis dummudhidaya maaqqe» ga7intti xaafinttidanno folodes.Keze 13:2; 12 24 Mahi Laatstse higge, lam77i koka woy wolle zharshodes kanggida. 25 Ye wode geeshin ammanora mintsii maaqqide Simoona ga7inttize atstse Yerusalaame yene. E Isra7eeluntsana ashshiza naagitera yene. Geeshi Ayyaanan eella afa yene. 26 Mahi Kiristtoosa bi7ikaayzara hyayqqamanno Geeshi Ayyaana ees beezin erii yene. 27 E ye wode Ayyaana kaalitsin Xoozze keetstsa qitida. Na7ay inttiran adera woga folodes zhooga na7aya Yesuusa ekkii gelide wode. 28 Simoona mokkii ekkii na7aya iringgi, yaga7i Xooz galatida.
29 «Laatstso ne taas gelide qaaltti fana,
hyatte ne ariza sarora moyzo.
30 Ta aafta asi ubbunts tiino ne giigizide,
31 ne atotitsito bi7ida.
32 Yinnan Ayhude maaqqoosse ubbuntsis,
Xoozze ogito geeshize foo7o,
ne asunts Isra7eeluntsis bonchcho» yagayda.
33 Yoosefaran Mayramira E baz ohinttidanne gaama qoppida. 34 Simoona unttana anjjida. Intta Mayramigo, «Yikke hyay na7ay Xoozappa doorinttide gaama Isra7eeluntsis un gol7itisin un dendditis malla maaqqada. Yinnon gaamuntsi ixxane. 35 Ne shemppitan mahi mashshara cadinttoda» yagayda. 36 Mahi Aseere kochchappa maaqqide Faanu7ela na7ita Haanna ga7inttize nabita yene. Iza gaama cinggida; iza azinzera laappun bere yezida. 37 I azinze hyayqqin osfun tam oyddii bere maaqqade wontsis qamman awara face baytsi woosaran xoomara Xoozze Keetstsa oochchane. 38 Iza yinna saate hyanggi Xooz galatida; Yerusalaame atotitsi wode naagize ubbuntsis zhooga na7ay baz markkidhida. 39 Yoosefaran Mayramira Laatstse higgite kiitinttide wogito ubbanno folidannippa suuba Galila sa7a yeze fa katama Naazirete maaqqida.Maato. 2:23 40 Na7ay dicciteran minggitara hyanggida. Cinccatitsara kumida; Xoozze aadho keehatitsita eella afa yene.
Yesuusa Xoozze keetstsa qitida
41 Yoosefaran Mayramira Faasika Ba7ale bonchchodes ubba bere Yerusalaame qitane.Keze 12:1-27; Mahe 16:1-8 42 Yesuusas taphpho lam77i bere maaqqide wode tiinoppa hyanggizanii fana baalito bonchchodes hyanggida. 43 Ba7ale bonchchidanippa suuba kara maaqqize wode na7ay Yesuusa Yerusalaame attida. Yezin Yoosefaran Mayramira E Yerusalaame attidanno erikaaya. 44 E kara maaqqide asara yeze gaara yi7in un fettii qamma oge yedhdhida. E baayzanno eridannippa suuba fa iginuntsi kalen lagguntsi kale koyda. 45 E ize dhabin koyitera suuba Yerusalaame yellodes yi7ida.
46 Hyaydzdzii qammappa suuba Xoozze Keetstsa asttamaarunts gidda bettii unbaz si7itten unttana oocitera yezin denggida. 47 Eza si7ize ubbuntsi E qofiten mahite gaama qoppida.
48 Kara asuntsi eza denggide wode gaama qoppida. E inttan, «Ta na7ayo, akkosi nuna hyannigaara oochchido? Ne aderan taaran nena koyitera waayida» yagayda.
49 Yesuusa unttago, «Tana akkos koye? Taanii, ta aday keetstsa yessades beezanno eroso?» yagayda. 50 Yezin E unttago gaydanno un tiirikaaya.
51 Yinnippa suuba, unttara wolla Naazirete katama yi7ida. Unttis kiitinttii yezida. E intta yinna ubbabazito wozintte gaddii naagane. 52 Yesuusa, cinccatitsera, ude dichcharan sabara Xooz tiinon as tiino diccane.1 Sam. 2:26; Aazi. 3:4

- Luqasa
- <
- 2
- >

2:21 Leewe 12:3; Luqa. 1:3

2:22 Leewe 12:6-8

2:23 Keze 13:2; 12

2:39 Maato. 2:23

2:41 Keze 12:1-27; Mahe 16:1-8

2:52 1 Sam. 2:26; Aazi. 3:4

© 2025 TWFTW