- Maatoosa
- <
- 14
- >

14
Xammaqize Wahannisa hyayqito
(Mar. 6:14-29; Luqa. 9:7-9)
1 Ye wode ahize Heroodisa*Heroodisa: Hyayni kaat Heroodisa Anttiphaasa. E Yihudan Peeriyan Kiristtoosa yelinttodannippa tiino 4-39 M. L. yellodes ahida. E kaat Heroodisas na7a. Yesuusa baz si7ida. 2 Fa aruntsago, «Yikke Xammaqize Wahannisa; E hyayqoppa denddida. Yinnii gisho hyanno ubba kille bazito E oochchane» gayda.
3 E yinno gaydanna Heroodisa fa ishe Filphoosa machchiti Heroodiyada mikinaatera Wahannisa achi keetstsa geltside gisho. 4 Wahannisa Heroodisago, «Ne izo ekkodes beezoos» yagayda. 5 Heroodisa Wahannisa wodhodes koyda, yezin worzhita Wahannisa nabe mahi be7ize gisho zhashtida.Luqa. 3:19-20; Leewe 18:16; 20:21
6 Heroodisa fa yelinttide qammito bonchchize wode Heroodiyada na7ita asunts tiino yexxitera doollii eza ufayssida. 7 Yeezin, E, «Iza koyze baz ubba inggoda ga7i» caaqqida. 8 Na7ita fa inttii zore si7i Heroodisago, «Xammaqize Wahannisa ommito gabate gaddii taas inggo» yagayda. 9 Iza yaga7in kaatize qoppii azzanida, yezin fa caaqqiti gishon faara yeze zaqqunts gisho ga7i iza oocidanno folode fana kiittida. 10 Kaatize as kiittii Wahannisa achi keetstsa yezin E afurtto gachchida. 11 Ommito gabate gaddii ki7i na7itis inggida; na7itan ekkii fa inttis kanggida. 12 Wahannisa tamaaruntsi yi7i E ahito kanggi moogida. Yinnippa suuba hyanide baz ubba hyanggi Yesuusas ohida.
Yesuusa ichchin mukul asuntsana muuzida
(Mar. 6:30-44; Luqa. 9:10-17; Waha. 6:1-14)
13 Yesuusa hyanide bazito si7ide wode gongge gelii yinna bestippa fettii geema bessa faas qitida. Asuntsi yinno si7i katamappa denddii tohera eza kaallida. 14 Yesuusa gonggeppa wodhdhii gaama asuntsana bi7i unttis yiqsinttida. Un gidda yeze hyargginttizuntsana fatstsida.
15 Sa7ita ugurodera Yesuusa tamaaruntsi eego shiiqii, «Hyanna besita akko baayze ganas bessi, sa7itan qammida. Yinnii gisho, kale yeze kara gancce hyanggi faas katstsa wonggode fana asuntsana dakko» yagayda.
16 Yezin Yesuusa unttago, «Asuntsi qitodes beezoos; un mo7odebaz yin inggote» yagayda.
17 Un mahi, «Nuura hyanne ichchin boorappan lam77i moloppa melle baaya» yagayda.
18 Ezin, «Ane yezanno hyankka ko7ote» yagayda. 19 Mahi, worzhito maatalla bettode fana ohida. Ichchin booriton lam77i moltto ekkii, salo bi7i galatii maaqqii, booritippa baxxi fa tamaaruntsis inggida; un mahi asuntsis inggida. 20 Ubbuntsi mu7i mizhida. Unttin mu7in attide taphpho lam77i leemate dentsida. 21 Katsito muyde asuntsi maachuntsin na7untsin attin ichchin mukul maaqqane.
Yesuusa hyaatsalla afa yedhdhida
(Mar. 6:45-52; Waha. 6:15-21)
22 Ellisii Yesuusa tamaaruntsi gongge gelii faappa tiinii abbappa seko fintsi fiinggode fana kiittii faas asuntsana moyzodes suub attida. 23 Asuntsana moyzii maaqqii faas woossodes fettii derella afa kezida. Sa7ita qammin E faas yeyga gam7ida. 24 Ye wode gonggize abballa sa7appa eerats kilo mitire hyanggizin tiino zalara gote denddii zuluntta gonggiza un7itsida.
25 Wontimaatsella Yesuusa abballa yedhdhitera fa tamaaruntsago yi7ida. 26 E tamaaruntsi, E abballa yedhdhitera unttago yi7izanno bi7i zhashtida. Unttin, «Hyay meeshe» ga7i zhashtii uukkida.
27 Yezin Yesuusa ellisii, «Akkon baaya! zhashtippete! Tana» yagayda.
28 Phexiroosa eego, «Laatstso, nena maaqqiko, taanii hyaatsitilla afa yedhdhii neego hyanggode fana tana kiitto» yagayda.
29 Yesuusa Phexiroosago, «hyankka yo7o» yagayda.
Phexiroosan gonggizeppa wodhdhii hyaatsitilla afa yedhdhitera Yesuusago hyangge aykkida. 30 Yezin wolqqaama gote bi7i zhashtida. Hyaatsitan qoodhdhe aykkide wode «Laatstso, tana ashshoya» yaga7i uukkida.
31 Yesuusa ellisii fa kushito dakkii eza aykkii, «Naate, ammano faccidayo akkos so7e» yagayda.
32 Yesuusaran Phexiroosara gongge gelide wode gotita si7i gayda. 33 Gonggite yeze E tamaaruntsi, «Ne turii Xooz Na7a» ga7i goynida.
34 Un abba fiinggi Gensareexe gade yellida. 35 Yinna gadite yeze asuntsi Yesuusa eride wode fa kara gancce yeze gutute ubbanne kiita dakkida. Asuntsi hyargginttizuntsana ubba eego ki7ida. 36 Hyargginttizuntsi E afula gaxito xalaala bochchode fana woossida. Bochchide ubbuntsi faxida.

- Maatoosa
- <
- 14
- >

*14:1 Heroodisa: Hyayni kaat Heroodisa Anttiphaasa. E Yihudan Peeriyan Kiristtoosa yelinttodannippa tiino 4-39 M. L. yellodes ahida. E kaat Heroodisas na7a.

14:5 Luqa. 3:19-20; Leewe 18:16; 20:21

© 2025 TWFTW