- Maatoosa
- <
- 20
- >

20
Woyne gidda oochchize asunts aazize
1 «Salo ka7itumo fa woyne gidda oocizuntsis kira inggodes wontta gooda kezide karttii adaya aazane. 2 E oochchizuntsis hyayno hyayno fettii dinaare*Dinaare: Fettii asi fettii qamma oochchii feezhii ekkize miishe. inggodes unttara giigii, unttana fa woyne gidda dakkida.
3 «Mahi wonttappa hyaydzdzii saate maaqqizin kezii oocha dhabin gabe bessa eqqide melle asuntsana denggida. 4 E unttago, ‹Yinttin ta woyne gidda hyanggi oochchote, taanii yinttis tana lo77ide miishe inggoda› yagayda. 5 Unttin hyanggida. Mahi E izipun saateran uddufun saatera kezii yinnii fana oochchida. 6 Taphpho fettii saate maaqqizin E kezize wode melluntsana yeyga eqqiduntsana denggi, ‹Yin oocha billii awara feesho hyanne akkos eqqii feezhidote? yagayda.
7 «Un mahi, ‹Nuna kira oocize asi dhabide gisho› yagayda.
«Ezin, ‹Yinttin ta woyne gidda hyanggi oochchote› yagayda.
8 «Saata ugurin, woyne aday oochchizunts hyalaqizego, ‹Oochchizuntsana xeegii lassa oocha geliduntsappa dentsii tiino geliduntsana yellodes un miishito inggo› yagayda. 9 Taphpho fettii saater oocha aykkiduntsin yi7i, omma omma fettii fettii dinaare ekkida.Leewe 19:13; Mahe 24:15 10 Tiino oocha aykkiduntsi yi7i, faas gaama ingginttoda ga7i qoppida. Yezin unttin omma omma fettii fettii dinaare ekkida. 11 Fa miishito ekkii maaqqii karttii adaylla afa zuuzinggida. 12 ‹Hyantses suubappa yi7i fettii saate xalaala oochchida. Yezin awara feesho labbii feezhide nuura un wayzi fetto maaqqe› yagayda.
13 «Woyne ataakilte aday oochchizuntsappa fetaygo, ‹Ta ishayo, ta nena qohikaaya; ne taara wulidhdhidanna fettii dinaares baane? 14 Ne miishito ekkii ne kara qito. Ta ugure yi7idesin neenii fana inggodes koyane. 15 Taanii ta miishitira koydebaz oochchodes taas adetits wolqqa baane? Woy ta dalgga maaqqide gisho ne qinaatane?› yagayda.
16 «Yinnii gaaran hyatte de7ite suub maaqqiduntsi tiinoda, tiiniduntsi mahi suuboda» yagayda.Maato. 19:30; Mar. 10:31; Luqa. 13:30
Yesuusa fa hyayqiti baz hyaydzdzintsa ohida
(Mar. 10:32-34; Luqa. 18:31-34)
17 Yesuusa Yerusalaame hyanggitera, taphpho lam77i tamaaruntsana dumma gaxa kessii unttago yagayda: 18 «Yikke, nuunii hyatte Yerusalaame hyanggella afa yene. Ize as na7a kahinunts hyalaquntsisin higge asttamaaruntsis aatsii ingginttoda. Unttin eella afa hyayqo firdda firddoda. 19 Eza Ayhude maaqqoosse worzhas aatsii inggoda. Un eza kawushshoda, garaafoda, yeyzi eza masqlalla afa suxxoda. Yezin E hyaydzintsa qamma hyayqoppa denddoda» yagayda.
Zabdoosa na7unts intti woosa
(Mar. 10:35-45)
20 Ye wode zabdoosa machchita fa lam77i dhiiratsi na7untsara Yesuusago yi7i, E tiino bunqqunttii fettii baz eza woossida.
21 Yesuusa iigo, «Ne akko koye?» gayda.
Iza mahi, «Ne ka7itumtte hyantsi ta lam77i na7untsi fetaya nees mizaqi zala fetaya nees workkita zala betto ga7oya!» yagayda.
22 Yezin Yesuusa unttago mahi, «Yin akko woossizako eroos; taanii ushshades yeze madha xuu7uto ushshades dandda7ode?» yagayda.
Unttin, «Yee dandda7oda» yagayda.
23 Yesuusa, «Turo taanii ushshades yeze xuu7uto yin ushshada. Yezin ta mizaqiten workkite bettoduntsana doorize tana baaya. Yinna besita ingginttize, ta aday inggodes giigizide asuntsis» yagayda.
24 Attide taphphi E tamaaruntsi yinno si7ide wode lam77i ishuntsana kaccida. 25 Yezin Yesuusa unttana ubba xeegii hyannii gaar yagayda. «Ayhude maaqqoosse asuntsana ahizuntsii fa asuntsalla laatsidhizannon unttana kaalitsizuntsi mahi unttana adetitsi wolqqara ahizanno yin erane. 26 Yezin yin gidda yinnii gaar maaqqippe. Yinttappa dhoqqodes koyze ooden yinttis aro maaqqe. 27 Yin gidda ubbappa dhoqqa maaqqodes koyze ooden yinttis aro maaqqodes beezane.Maato. 23:11; Mar. 9:35; Luqa. 22:26 28 Yinnii fanan, As Na7a as maaddodesin gaama asuntsana wozodes fa shemppito inggodes yi7idap attin asara maaddinttodes yi7ikaaya» yagayda.
Yesuusa lam77i qooquntsana fatstsida
(Mar. 10:46-52; Luqa. 18:35-43)
29 Yinnippa suuba, Yesuusa fa tamaaruntsara Iyaarkkoppa kezii hyanggizin, gaama asuntsi unttana kaallida. 30 Oge gaxa bettide lam77i qooquntusi Yesuusa yeygara aadhizanno si7i, «Laatstso, Dawute na7ayo, nuna maaroya» yaga7i uukkida. 31 Gaama asuntsi unttana, «Hyayzote» yaga7i kaccida. Yezin un, «Laatstso, Dawute na7ayo, nuna maaroya» ga7i gujjii uukkida.
32 Yesuusa eqqii, unttana xeegii, «Ta yinttis akki yissade fana koyete?» yaga7i oocida.
33 Unttin, «Laatstso, nu aafita be7ade gaar koyane» yagayda. 34 Yesuusa unttis yiqsinttii, un aafto bochchida. Ellisii un aafita bi7ida; unttin eza kaallida.

- Maatoosa
- <
- 20
- >

*20:2 Dinaare: Fettii asi fettii qamma oochchii feezhii ekkize miishe.

20:9 Leewe 19:13; Mahe 24:15

20:16 Maato. 19:30; Mar. 10:31; Luqa. 13:30

20:27 Maato. 23:11; Mar. 9:35; Luqa. 22:26

© 2025 TWFTW