- Wahannisa
- <
- 20
- >

20
Yesuusa hyayqoppa dendde
(Maato. 28:1-8; Mar. 16:1-8; Luqa. 24:1-12)
1 Wogga ode wontta hyaga sa7a geezhikaayzin, Magdela Mayrama, Yesuusa mooginttide booza hyanggi shuchchita booza doonttippa denddidanno bi7ida. 2 Simoon Phexiroosagon Yesuusa kadhize hyankkay tamaarizego woxxii hyanggi, «Boozitippa Laatstsa ekkida; eza aba gaddezako nu eroos» yagayda.
3 Yinnii gisho, Phexiroosan hyankkay tamaarize kezii woxxittera booza hyanggida. 4 Lam77untsin fettilla woxxida, yezin hyankkay tamaarize Phexiroosappa aadhii tiino boozite yellida. 5 Ye tamaarize zuggii, eza xaaxide afultto bi7ida, yezin booziti gidda wodhdhikaaya. 6 Simoon Phexiroosa eza kaallii yi7i, booziti gidda wodhdhii eza xaaxide afultta ize yezanno bi7ida. 7 Mahi Yesuusa ommito xaaxide afula xaaxintti boozite omma guro yezin bi7ida. Ye afulize dumma bessa yenep attin booza afulara wolla baaya. 8 Ye wode tiinii booztte yellide hyankkay tamaarize gelii bi7i ammanida. 9 Yesuusa hyayqoppa denddodes beezanno ohize Geeshi maxaafe yeze qaaltto un hyaga tiirikaaya. 10 Yinnippa suuba, E tamaaruntsi fa kara maaqqii qitida.
Yesuusa Magdela Mayramis benttida
(Maato. 28:9-10; Mar. 16:9-11)
11 Yezin Mayrama yinna booziti doontte eqqii yeekkitera zuggii boozito bi7ida. 12 Bootsi ma7o ma77ide lam77i kiitanchchuntsi Yesuusa ahita woy7ide besite fete omma gurora fete tohe guro bettezin bi7ida. 13 Un iigo, «Maachite, akkos yeekke?» yaga7i oocida.
Iza, «Un ta Laatstsa ekkida; un aba gaddezako ta eroos» yagayda.
14 Yinno gaydannippa suuba, iza suub maaqqii be7ize wode Yesuusa ize eqqezin bi7ida. Yezin E Yesuusa maaqqidanno erikaaya. 15 Yesuusa iigo, «Maachite, akkos yeekke? Oona koye?» yaga7i oocida.
Mayrama atakiltte oochchize asi aazin, «Laatstso, ne ekkezako, eza aba gaddezako taas ohoya. Ta eza ekkoda» yagayda.
16 Yesuusa iigo, «Mayrame» yagayda.
Iza eego maaqqin, Ibraysxe doonara «Rebuunii» yagayda. Bilitsitan «Asttamaarizayo» ga7e.
17 Yesuusa iigo, «Ta hyaga ta Adego kezikaayze gisho tana aykkippe. Yezin ta ishuntsanan hyanggi, ‹Taanii ta Adegon yin Adego, ta Xoozzegon yin Xoozzego, kessada gayda› ga7i unttis oho» yagayda.
18 Magdela Mayrama Laatstsa bi7idannon iis E ohidanno hyanggi E tamaaruntsis ohida.
Yesuusa fa tamaaruntsis benttida
(Maato. 28:16-20; Mar. 16:14-18; Luqa. 24:36-49)
19 Wogga ode ugure, E tamaaruntsi Ayhuduntsis zhashtii furtsito gorddii shiiqii bettezin, Yesuusa yi7i, un gidda eqqii, «Saro yinttis maaqqe» yagayda. 20 Yinno ga7i maaqqii fa kushiton fa millito unttana beezida. E tamaaruntsi Laatstsa bi7ide wode gaama ufayttida. 21 Yesuusa mahi unttago, «Saro yinttis maaqqe; ta Aday tana kiittidannigaara taanin yinttana kiittoda» yagayda. 22 Yinno ga7idannippa suuba, unttalla ufi ga7i fuggida. Mahi, «Geeshi Ayyaana ekkote. 23 Yin atto gayde as nagartta atto ga7inttoda. Yin atto gaykaayze nagartta atto gaynttoos» yagayda.Maato. 16:19; 18:18
Yesuusan Toomaasan
24 Yezin taphpho lam77i tamaaruntsappa fete, Didimoosa*Didimoosa gaazes bilitsita Waha 11:16 bo7ote. ga7inttize Toomaasa, Yesuusa ye7ize wode unttara baaya. 25 Yinnii gisho, hyankko E tamaaruntsi Toomasago, «Nuunii Laatstsa bi7ida» yagayda.
Yezin Toomaasa unttago, «Misimarera E cadinttide E kushite yeze beetto bi7ikaayzara yinna beetto ta gil7ara bochchikaayzara, mahi ta kushito E millite dakkii bi7ikaayzara ammanoos» yagayda.
26 Osfun qammappa suuba, Yesuusa tamaaruntsi mahi keetstsa shiiqii bettida; Toomaasan unttara yeshsha. Furtsita gorddinttii yezin Yesuusa yi7i, un gidda eqqii, «Saro yinttis maaqqe» yagayda. 27 Yinnippa suuba, Yesuusa Toomasago, «Ta kushito ne gil7itira bochchii bo7o. Mahi ne kushito ta millite dakkii bo7o; so7ippe, ammano» yagayda.
28 Toomaasa mahi, «Ta Laatstsayo, ta Xoozayo» yagayda.
29 Yeezin Yesuusa, «Ne tana bi7ide gisho ammanida, yezin bi7ikaayzara ammaniduntsii anjjinttiduntsana» yagayda.
Hyay maxaafize qofa
30 Yesuusa maxaafite xaafinttikaayze melle gaama kille baz fa tamaarunts tiintte oochchida. 31 Yezin Yesuusa E Kiristtoosa, Xoozze Na7a maaqqizanno yin ammanode gaaran ammanii E suntsite de7o denggode gaar hyanna xaafinttida.

- Wahannisa
- <
- 20
- >

20:23 Maato. 16:19; 18:18

*20:24 Didimoosa gaazes bilitsita Waha 11:16 bo7ote.

© 2025 TWFTW