- Maatoosa
- <
- 27
- >

27
Yihuda fana suxxida
(Mar. 15:1; Luqa. 23:1-3; Waha. 18:28-32)
1 Wontta gooda kahinunts hyalaquntsin gade cimuntsi ubbuntsi Yesuusa wodhissades zorinttida. 2 Un Yesuusa accii kanggi worzha ahize Philaaxoosas aatsii inggida.
3 Ye wode Yesuusa aytstside Yihuda, Philaaxoosa Yesuusalla afa firddidanno bi7i, azzanii, ye hyasttam biriza kahinunts hyalaquntsisin gade cimuntsis suub mahida. 4 «Taanii xillo asi hyayqos aatsii inggi nagara oochchida» yagayda.Hawa. 1:18-19
Yezin un, «Yinna nu madha baaya ne madha» yagayda.
5 Yihuda birto Xoozze keetstsa olii ashshii un kaleppa hyanggi, suxuntti hyayqqida.
6 Kahinunts hyalaquntsi birto ekkii, «Hyanna birtta suuts bira maaqqide gisho nu Xoozze Keetstsa birara yeltsizanna woga baaya» yagayda. 7 Yinnippa suuba, wolla zorintti, bete asi moogodes man gade woonggida. 8 Yinnii gisho, yinna gadita hyayno yellodes suutsi gade ga7intti xeeginttane.
9 Nabe Ermmiyasa, «Isra7eele asuntsi ees ciggodes gammatide hyasttam bira ekkida. 10 Laatstse tana kiittidanni fana man gade wonggodes inggida» gaydanna ye wode folinttida.Zakka. 11:12-13
Yesuusa Philaaxoosa tiino
(Mar. 15:2-5; Luqa. 23:3-5; Waha. 18:33-38)
11 Yesuusa gade ahize Philaaxoosa tiino shiiqin, Philaaxoosa eego, «Ne Ayhude kaato?» yaga7i oocida.
Yesuusa mahi, «Ne gayda» yagayda.
12 Kahinunts hyalaquntsin gade cimuntsi eza mootize wode unttis akko mahen inggikaaya.
13 Ye wode Philaaxoosa Yesuusago, «Hyantses nena mootize mootto ubba si7oso?» yagayda.
14 Yesuusa melle attoyzin, fettii qaalan mahanxin, gade ahizay gaama qoppida.
Yesuusalla hyayqo firddinttida
(Mar. 15:6-15; Luqa. 23:13-25; Waha. 18:39-40; 19:1-16)
15 Gade ahize berite berite Faasika Ba7ale bonchchize qamma, asuntsi koyze fettii asi achchappa billize woga yene. 16 Ye wode fettii Barbbaana gaaze iitatitsara gaama erinttide achi keetstsa yene. 17 Yinnii gisho, gaama asuntsi shiiqii yezin Philaaxoosa, «Taanii yinttis Barbbaana billonene, woy Yesuusa gaaze Kiristtoosa billone?» yaga7i asuntsana oocida. 18 E yinno gaydanna un qanaatii Yesuusa aatsii inggidanno erize gishos.
19 Philaaxoosa firdda keetstsa bettezin, E machchita, «Taanii hyayno qamma abukkora E baz gaama waayinttitera aqide gisho ye xillo atstsella akko bazin oochchippe» yaga7i kiittida.
20 Yezin kahinunts hyalaquntsin gade cimuntsi Philaaxoosa Barbbaana billii, Yesuusa wodhode fana, asunts eza woossode fana, asuntsana zorii mahida.
21 Philaaxoosa mahi unttago, «Taanii un lam77untsappa yinttis oona billode fana koyete?» yaga7i oocida.
Un, «Barbbaana billode fana koyane» yagayda.
22 Philaaxoosa, «Yeezin, Yesuusa gaaze Kiristtoosa wayssa?» yaga7i unttana oocida.
Ubbuntsin, «Masqalalla eza suxxo» yagayda.
23 Philaaxoosa asuntsago, «Akkos? E akko iita baz oochchido?» yaga7i oocida.
Yezin asuntsi tiinostippa aatsii, «Masqalalla suxxo» ga7i uukkida.
24 Kachchi dentsitseppa melle akko bazin oochchodes dandda7oosanno Philaaxoosa bi7i, hyaatsi ekkii, «Hyay xillo atstse suutsite ta baaya. Hyanno oochchize yinttana» yaga7i asunts tiino fa kushito mattida.
25 Asunts ubbuntsi mahi, «E suutsiti gomtta nunan nu na7untsana yello» yagayda.Mahe 21:6
26 Yezin, Philaaxoosa Barbbaana unttis billii, Yesuusa alanggara garafii, masqalalla suxuntti hyayqqode fana unttis aatsii inggida.
Wottaddaruntsi Yesuusa miicida
(Mar. 15:16-20; Waha. 19:2-3)
27 Yinnippa suuba, Philaaxoosa wottaddaruntsi Yesuusa worzhito ahize kara ekkii kanggin, gaama wottaddaruntsi ubba E kale eqqida. 28 E afultto gaarii ekkii zoqo afula*Zoqo afula: Zaga wode kaatuntsi kattara ma7ize afula. ma7isida. 29 Mahi anggats barneexa giigizii, E ommite gaddida. E mizaqi kushite shombboqo gufe aytsii, E tiintte bunqqunttii, «Ayhude kaatayo, saro nees maaqqe!» yaga7i, eella afa miicida. 30 Eella afa cuttida. Ye shombboqo gufiza ekkii, E ommite guuddida. 31 Un eella afa miicidannippa suuba zoqo afulza eeppa gaarii ekkii, E afultto eza ma7isida. Masqalalla eza suxxodes ekkii kanggida.
Yesuusa suxintto
(Mar. 15:21-32; Luqa. 23:25-43; Waha. 19:17-27)
32 Un bale kezii, fettii Simoona gaaze Qereena gade asi denggi, Yesuusa masqala wolqqara toossida. 33 Golggotta gaaze bessi yellida. «Golggotta» gaazanna «Omma ota» ga7e. 34 Ize un cizhera worqqinttide woyne ushi uzho ga7i ees inggida. Yezin E yinno qamasi ekkii, uzhanxi ixxida.
35 Un masqalalla eza suxxidannippa suuba E afultto shaakkii, ixa olii ekkida.Maz. 69:21 36 Yinnippa suuba, yeyga bettii eza naagida.Maz. 22:18 37 Mahi, «Hyay Ayhude kaati Yesuusa» yagaaze mooto xuufe E omma guro gaddida. 38 Yesuusara ye wode lam77i faanuntsana fetaya eeppa mizaqi zalara, hyankkaya eeppa workkita zalara, masqalalla afa suxxida.
39 Ogera aadhize asuntsi Yesuusa fa ommito en7izitera cazhane, 40 «Xoozze keetstsa lalii hyaydzdzii qamma gidda keexizayo, nena ashsho. Ne Xoozze Na7a maaqqiko, ane masqalappa wodhdho» yagayda.Maz. 22:7; 109:25
41 Yinnii fana, kahinunts hyalaquntsi, higge asttamaaruntsin gade cimuntsi wolla Yesuusalla afa miicida. Hyannii fana yagayda:Maato. 26:61; Waha. 2:19 42 «Melluntsana ashshida, yezin fana ashshodes dandda7ikaaya. E Isra7eele kaati maaqqiko, ane masqalappa hyatte wodhdho, nuunin eza ammanoda. 43 Xoozalla E ammaninttane, Xoozii eza ashshodes koyko ane ashsho. Akkos gayko, E fana, ‹Taanii Xooz Na7a› gaane» yagayda.
44 Mahi melle attoyzin, eera masqalalla afa suxunttide faannuntsin yinnii gaar ga7i eella afa miicida.Maz. 22:8
Yesuusa hyayqito
(Mar. 15:33-41; Luqa. 23:44-49; Waha. 19:28-30)
45 Izippun saateppa hyanggi, uddufun saate yellodes sa7ita ubba dhumida. 46 Uddufun saate maaqqize wode Yesuusa, «Elohee, Elohee, laama sabaqitani?» ga7i damma uufo uukkida. «Elohee, Elohee, laama sabaqitani?» gaazanni bilitsita «Ta Xoozzayo, ta Xoozzayo, tana akkos ashshido?» ga7e.
47 Ize eqqide asuntsappa fete fete yinno si7i, «Hyay atstse Eeliyaasa xeegane» yagayda.Maz. 22:1 48 Iira unttappa fetay woxxii hyanggi, ispponjje ekkii, caala woyne ushi kuntsida. Ye shombboqo gufize bertsite gaddii ushshodes E doonttigo shiishida. 49 Yezin hyankkuntsi, «Naago, Eeliyaasa eza ashshodes ye7odyezako ane be7ada» yagayda.Maz. 69:21 50 Yesuusa lam7intsa damma uufo uukki, hyayqqida.
51 Yinna saate Xoozze keetstsa suxunttide magaraajjita wookkappa yeekka yellodes lam77i kezii, feedhinttida. Sa7ita en7ida, lallan za77ida. 52 Booza bugunttin geeshi asuntsappa gaamuntsi hyayqoppa denddida.Keze 26:31 53 Un boozappa kezii, Yesuusa hyayqoppa denddidannippa suuba geeshi katama qitida; ize un gaama asuntsis benttida.
54 Mato hyalaqizen eera Yesuusa naagize wottadaruntsi sa7a en7idanno ize hyanidanno bi7ide wode gaama zhashtii «Turo hyay Xoozze Na7a» yagayda.
55 Ize gaama maachuntsi, Galilappa dentsii Yesuusa maadditera kaalliduntsi hyaakora eqqii be7ine. 56 Un gidda Magdela Mayrama,†Magdela Mayramo: Gaazanna Magdela katamappa yi7ide Mayramo ga7inttane. Yayqooban Yoosefa intta Mayraman Zabdiyoosa na7unts intta yene.Luqa. 8:2-3
Yesuusa moogintto
(Mar. 15:42-47; Luqa. 23:50-56; Waha. 19:38-42)
57 Sa7a ugurize wode Yoosefa gaaze fettii dure atstse, Armmatiyasa katamappa yi7ida. E fa ommite Yesuusa kaallize asi. 58 Yoosefa Philaaxoosago hyanggi, Yesuusa ahito ekkodes woossida. Philaaxoosa ahito Yoosefas ingginttode fana kiittida. 59 Yesuusa ahito ekkii, kille afulara xaaxida. 60 Faas mooginttodes shuchchappa woocide kille booza E ahito moogida. Mahi yinna booziti doontte damma shuchchi shirii gaddii ashshii qitida. 61 Magdela Mayramiran hyankko Mayramira yinna booziti tiintte bettida.
62 Wontta Sambbata qamma, kahinunts hyalaquntsin Farasawuntsi Philaaxoosago yi7i, hyannii gaar yagayda: 63 «Laatstso, hyay worddo ohize faxa yezara, ‹Taanii hyaydzdzii qammappa suuba hyayqoppa denddoda› yagaydanna nuus tiirinttida. 64 Yinnii gisho, E moogunttide boozto hyaydzdzii qamma yellodes, mintsii naagode fana kiitto. Yinna yi7anxiko, E tamaaruntsi hyanggi E ahito kaysti dhabsi, ‹Hyayqoppa denddida› yaga7i asuntsis ohiko lam7intsa worddita tiinostippa ubba hyankka iitoda» yagayda.Maato. 16:21; 17:23; 20:19; Mar. 8:31; 9:31; 10:33
65 Philaaxoosa unttago, «Yinttis naagizuntsi yene; hyanggi yinttis dandda7inttide fana naagizote» yagayda.
66 Yinnii gisho, un hyanggi booztta bochinttaame fana shuchchizella mahitame gaddii wottadaruntsara naagizida.

- Maatoosa
- <
- 27
- >

27:4 Hawa. 1:18-19

27:10 Zakka. 11:12-13

27:25 Mahe 21:6

*27:28 Zoqo afula: Zaga wode kaatuntsi kattara ma7ize afula.

27:35 Maz. 69:21

27:36 Maz. 22:18

27:40 Maz. 22:7; 109:25

27:41 Maato. 26:61; Waha. 2:19

27:44 Maz. 22:8

27:47 Maz. 22:1

27:49 Maz. 69:21

27:52 Keze 26:31

†27:56 Magdela Mayramo: Gaazanna Magdela katamappa yi7ide Mayramo ga7inttane.

27:56 Luqa. 8:2-3

27:64 Maato. 16:21; 17:23; 20:19; Mar. 8:31; 9:31; 10:33

© 2025 TWFTW