- Qolaasiyasa
- <
- 3
- >

3
1 Yikke, yin Kiristtoosara hyayqoppa denddidanni fana, Xoozappa mizaqi zalara bettide Kiristtoosa yeze besite, salo yeze baz koyote.Maz. 110:1 2 Salo yezuntsalla afa yin qoftto gaddote fattin sa7a yezebazalla afa gaddippete. 3 Yin hyayqora shaakkinttide fana hyanna alame nagara oochappa shaakkinttida. Yin de7ita Kiristtoosar wolla Xoozze gidda aachinttida. 4 Yinttis de7o maaqqide Kiristtoosa qonccize wode ye wode yinttin eera bonchchor qonccoda.
5 Yinnii gisho, yin gidda yeze alame amotitsito wodhote. Yentsesin olale, tunatitsi, olalodes amudhdhe, eeqa goyno fana maaqqide qiiridhdhe. 6 Hyantses baggara Xoozze baadditsi kiitinttoose asalla afa ye7oda. 7 Yinttin zaga yinna iita ogite hyanttitera hyantsesana oochchitera yeshsha.
8 Hyatte yin hyantsesana baadditsi, ixa, kachchi, zigirssi, borsize ohe yinttappa hyaasote. 9 Gal7a amotitsito I oochitira yinttappa gaaride gisho fete fetes worddidhdhippete.Efe. 4:22 10 Xoozze medho aazize, eratitsara laaminttide kille hyanotitsi ma77ote.Medho 1:26; Efe. 4:24 11 Hyanna kille medhetitsite, Girike asi woy Ayhude asi, garrazinttide woy garrazinttikaayze, Barbaare asi*Barbaare asi: Gaazanna tamaarikaayza woy eroossa woy yelinttideppa si7i ga7i yeze asi ga7e. woy Iskute asi†Iskute asi Gaazanna wozina mintsi asi woy wozina iita asi ga7e aro woy bonchcho asi baaya. Kiristtoosa ubba; E ubbanne yene.
12 Yinnii gisho, Xoozara doorinttide asi fana geeshshuntsanan kadhinttiduntsana maaqqii, maarotitsi, keehatitsi, ashkketitsin dandda7a ma77ote.Efe. 4:2 13 Fetay feta dandda7ote. Ooden lagge eza qohide yeziko ees atto ga7o. Laatstsii yinttis atto ga7idanni gaara yinttin wolis atto ga7ote.Efe. 4:32 14 Yinna ubbannilla afa ubbanno fettilla shiishii accize siiqo ma77ote. 15 Xoozii yinttana fettii asi mahi xeegidanna, sarotitsis maaqqide gisho Kiristtoosa sarotitsita yin wozintto aho; galatizuntsanan maaqqote.
16 Kiristtoosa qaala yin wozintte kumii yezo. Cinccatitsi ubba fete fetaya tamaarssoten zorote. Mazmurera, nashshera ayyaana yetstsara Xoozza wozinappa galatittera yexxote.Efe. 5:19-20 17 Xoozze Aday Yesuusa baggara galatittera yin ohinttizebaz woy oochchizebaz ubba Laatstse Yesuusa suntsite oochchote.
Ammanze as yessi woga
18 Machchuntso, ammanze asis beezize baz maaqqide gisho yin azinuntsis aqote.Efe. 5:22; 1 Phex. 3:1
19 Azinuntso, yin machchuntsana kadhote; unttis iitippete.Efe. 5:25; 1 Phex. 3:7
20 Na7untso, yinttana yeliduntsis ubba baza kiitinttote; yinna Laatstsii ufayssize baz.Efe. 6:1
21 Aduntso, yin na7untsi ufayssi gachchaame gaar unttana zhilizippete.Efe. 6:4
22 Aruntso, sa7a yinttis Laatstsii maaqqiduntsis ubba baza kiitinttote. Laatstsi bonchchitera luule wozinappa kiitinttii unttana ufayssote fattin asi bo7o ga7i oochchippete.Efe. 6:5-8 23 Yin oochchize oochito ubba asis maaqqikaayzin Laatstsis oochchize fana wozinappa oochchote. 24 Laatstsappa laata woyto yin ekkodanno erote; yin Laatstse Kiristtoosas oochchane. 25 Xoozii as sino bi7i firddoosse gisho ooden iita oocha oochchiko fa iita oochiti gisho kushe mahe ekkoda.Efe. 6:5-8

- Qolaasiyasa
- <
- 3
- >

3:1 Maz. 110:1

3:9 Efe. 4:22

3:10 Medho 1:26; Efe. 4:24

*3:11 Barbaare asi: Gaazanna tamaarikaayza woy eroossa woy yelinttideppa si7i ga7i yeze asi ga7e.

†3:11 Iskute asi Gaazanna wozina mintsi asi woy wozina iita asi ga7e

3:12 Efe. 4:2

3:13 Efe. 4:32

3:16 Efe. 5:19-20

3:18 Efe. 5:22; 1 Phex. 3:1

3:19 Efe. 5:25; 1 Phex. 3:7

3:20 Efe. 6:1

3:21 Efe. 6:4

3:22 Efe. 6:5-8

3:25 Efe. 6:5-8

© 2025 TWFTW