- Wahannisa
- <
- 7
- >

7
Yesuusaran E ishuntsara
1 Yinnippa maaqqii, Ayhuduntsi Yesuusa wodhodes koyde gisho E Yihuda ashshii Galilara wutida. 2 Ayhuduntsi bonchchize daase Ba7ale ukkida.Leewe 23:34; Mahe 16:13 3 Yinnii gisho, Yesuusa ishuntsi, «Ne tamaaruntsi ne oochchize kille bazito be7ade gaar hyannippa denddii Yihuda sa7a qito. 4 Faas qonccii erinttodes koyze asi ooden fa oochito aachoos. Ne hyantsesana oochchii nebaz alames qonccizo» yagayda. 5 E ishuntsi yinno gaydanna ammanikaayze gisho.
6 Yesuusa unttago, «Taas wode hyaga yellikaaya, yezin yinttis ubba wode wottane. 7 Alame yinttana ixxodes dandda7oos, yezin taanii alame oochita iita maaqqizanno markkidhize gisho tana ixxane. 8 Yin ba7aalito qitote; taas wode yellikaayze gisho taanii ba7alito hyanggoos» yagayda. 9 E yinno ga7i Galila attida.
Yesuusa ba7ale bonchchodes qitida
10 E ishuntsi ba7ale bonchchodes qitidanippa maaqqii Yesuusa ooden erikaayzin benttikaayzara yinna besite hyanggida. 11 Ayhudunts ba7ale bonchchize besite, «E aba yene?» yaga7i eza koyda.
12 Asuntsi zuuzinggii E baz ohinttane. Bagguntsi, «E lo77o asi» gaaze wode melluntsi mahi, «Ade, E as balitstsane» yagayda. 13 Yezin Ayhude hyalaquntsis zhashtide gisho ooden E baz qoncce ohinttoos.
14 Ba7ale bonchchii gidda yellodera Yesuusa Xoozze keetstsa hyanggi tamaarsse aykkida. 15 Ayhuduntsi, «Hyay atstse timirtte tamaarikaayzara maxaafe wayzi erido?» ga7i gaama qoppida.
16 Yesuusa mahi, «Ta tamaarssize timirttita tana kiitteze Xoozze kaleppa ye7ize timirttep attin ta baz baaya. 17 Xoozze qofa oochchodes koyze ooden hyanna timirttita Xoozze kaleppa ye7izakon woy taanii taappa ohizako erane. 18 Fa baz ohize ooden fa bonchcho koyane. Yezin fana kiitteze bonchcho koyze ooden E turii asi; E gidda worddo baaya. 19 Muse yinttis higge inggida, yezin yinttappa ooden higge naagikaaya. Yeezin akkos tana wodhodes koye?» yagayda.
20 Asuntsi mahi, «Neera Xalahe yene; nena wodhodes oode koyze?» yagayda.
21 Yesuusa, «Ta fettii kille baz oochchin yin ubbuntsi gaama qoppida. 22 Yin, yin na7untsana garrazode gaar Muses woga inggida. Yezin yin mayzuntsappa aykkii yeze wogap attin Muse baaya. Yinnii gisho, yin Sambbata wode dhiiratsi na7untsana garrazane.Leewe 12:3; Medho 17:10 23 Muse higge sharinttaame fana yin Sambbata wode garrazzebaz maaqqiko, ta fettii atstse kumutsi gallito Sambbatar fatstside gisho taara akkos kacintte?Waha. 5:9 24 Turii firdda firddotep attin as sino bi7i firddippete» yagayda.
Yesuusa, E Kiristtoosa?
25 Yerusalaame asuntsappa fete fete, «Un wodhodes koyze atstse hyaya baane? 26 Yikke, E qoncce ohine; un eza akkon ga7oos. E Kiristtoosa maaqqidanno Ayhude hyalaquntsi turo eresoone? 27 Kiristtoosa ye7ize wode E abappa yezako ooden eroos, yezin hyay atstse anappa ye7ezako nu erane» yagayda.
28 Yesuusa Xoozze Keetstsa tamaarssitera fa qaaltto dhoqi yiizii, «Turo yin ta oona yezakon ta abap ye7ezako erane? Taanii ta wolqqara yi7ikaaya, yezin tana kiitteze turii ade; yin eza eroos. 29 Yezin taanii E kiittin E kaleppa yi7ide gisho eza erane» yaga7i uukkida.
30 Yinnii gisho, un eza aykkodes koyda. Yezin Ees wode hyaga yellikaayze gisho ooden eella kushe gaddikaaya. 31 Yezin gaama asuntsi Yesuusa ammanii, «Kiristtoosa ye7ize wode hyay atstse oochchize kille bazappa aatsii oochchodaane?» yagayda.
Yesuusa aykkodes wottaddaruntsi kiitinttida
32 Farisaawunutsi gaama asuntsi Yesuusa baz kalkashizanno si7ida. Kahinunts hyalaquntsin Farisaawunutsi eza aytsii acissades Xoozze keetstsa naagizuntsana kiittida.
33 Yesuusa, «Ta yinttara eerats wode gam77oda; yinnippa suuba tana kiittezego qitoda. 34 Yin tana koyoda, yezin denggaama. Ta yeze bestto yin yo7odes dandda7oos» yagayda.
35 Ayhuduntsi fete fetera, «Hyay nu denggaame bessa aba qitodes yiye? Girike katama bettii yeze Ayhuduntsana hyanggi tamaarssodes qitodaane? 36 ‹Yin tana koyoda, yezin denggaama› mahi, ‹Taanii yeze bessa yin yo7odes dandda7aama› gaazanna akki ga7intte?» yagayda.
De7o hyaatsi
37 Ba7ale bonchchize hyal7e qammite Yesuusa denddii, fa qaaltto dhoqi yiizii, «Baridhdhide ooden taago yi7i uzho.Leewe 23:36 38 Tana ammanze ooden Geeshi Maxaafta gaydannigaara de7o inggize hyaatsi aafe E giddappa goggane» yagayda.Hiz. 47:1; Zakka. 14:8 39 E yinno gaydanna eza ammanezunts ekkodes yeze Geeshi Ayyaanabaz ohida. Yesuusa hyaga bonchchinttikaayze gisho ye wode Geeshi Ayyaana ingginttikaaya.
Asunts gidda dummatitsi medhinttida
40 Yentsi asuntsappa gaamuntsi E gaazanno si7i, «Hyay turo yo7oda ga7inttide nabizaya»*Nabe: Hyanna besite nabe ga7intteze ye7oda ga7i un naagize nabiza qonccizane. (Waha. 1:21 bo7ote) yagayda.
41 Melluntsi mahi, «Hyay Kiristtoosa» yagayda.
Mahin mellunts, «Kiristtoosa Galilappa ye7inene? 42 Geeshi Maxaafite, ‹Kiristtoosa Dawute kochchappa Dawute yezide Beeteleme katamappa ye7oda› gaykaane?» yagayda.2 Sam. 7:12; Mik. 5:2 43 Yinnii gisho, Yesuusa baggara asunts wol gidda shaakkinttida. 44 Yentsi asuntsappa fete fete eza aykkodes koyda, yezin ooden eella kushe gaddikaaya.
Ayhude hyalaquntsi ammanikaaya
45 Xoozze Keetstsi naagizuntsi kahinunts hyalaquntsagon Farisaawunutsago suub maaqqii yi7in un, «Akkos eza ke7anxxido?» yaga7i oocida.
46 Xoozze Keetstsi naagizuntsi unttago, «Hyay atstse ohizanni gaara ooden ohoos» ga7i mahida.
47 Farisaawununtsi mahi, «E yinttanan balitstsida? 48 Ayhude hyalaquntsappa woy Farisaawuntsappa eza ammanide asi yene? 49 Muse higge eroosse hyantsi asuntsi tuneezuntsana» yagayda.
50 Farisaawuntsappa fete qamma Yesuusago hyanggide Niqodimoosa unttago,Waha. 3:1, 2 51 «Fettii asi gaazanno si7ikaayzara woy E akko oochchezako erikaayzara tiino eella firddizanna nu higgite yene?» yagayda. 52 Un mahi, «Neenin Galila asi? Galila sa7appa nabe kezaamanno Geeshi Maxaafeppa qurichchi ero» yagayda. 53 Yinnippa suuba fete fete fa kara qitida.

- Wahannisa
- <
- 7
- >

7:2 Leewe 23:34; Mahe 16:13

7:22 Leewe 12:3; Medho 17:10

7:23 Waha. 5:9

7:37 Leewe 23:36

7:38 Hiz. 47:1; Zakka. 14:8

*7:40 Nabe: Hyanna besite nabe ga7intteze ye7oda ga7i un naagize nabiza qonccizane. (Waha. 1:21 bo7ote)

7:42 2 Sam. 7:12; Mik. 5:2

7:50 Waha. 3:1, 2

© 2025 TWFTW