- Maatoosa
- <
- 26
- >

26
Yesuusa wodhodes zorinttida
(Mar. 14:1-2; Luqa. 22:1-2; Waha. 11:45-53)
1 Yesuusa yinna timirttito ubba hyaaside wode fa tamaaruntsago, 2 «Lam77i qammappa suuba, Faasika ba7ale bonchchize qamma maaqqizanno yin erane. Yinna qammite As Na7ay masqalalla afa suxunttodes as kushe aadhii inggnttoda» yagayda.
3 Ye wode kahinunts hyalaquntsin cimuntsi, Qayyaafa gaaze kahinunts hyalaqize keetstsa shiiqii,Keze 12:1 4 asi erikaayzin Yesuusa aykkii, wodhodes zorinttida. 5 Yezin un, «Asuntsi gidda kachchi denddaame fana ga7i, Faasika bonchchize qamma maaqqippe» yagayda.
Fettii maachita Yesuusa shitto tizhida
(Mar. 14:3-9; Waha. 12:1-8)
6 Yesuusa Bitaaniya katama qursuma hyarggide Simoona kara yene. 7 Yesuusa leematella yezin fettii maachita albasxiroose bilqqaaxe kumutsi gaama al77o shitto ekkii yi7i Yesuusa ommite gussida. 8 Yezin Yesuusa tamaaruntsi yinno bi7i zhilidhdhi, «Hyanna shittita hyarii iitizanna akkoso?Luqa. 7:37 9 Hyanna shittita al77o waagas bayzinttii, birtta dahuntsis ingginttodes dandda7inttane» yagayda.
10 Yesuusa un gaazanno erii, unttago, «Hyanna maachito akkos waytsete? Iza taas lo77o baz oochchida. 11 Dahuntsi ubba wode yinttara yessada. Yezin taanii yinttara ubba wode yezoos. 12 Iza hyanna shittito taalla afa gussidanna tana moogodes giigisades.Mahe 15:11 13 Taanii yinttis turo ohine; sa7a ubba hyay Wonggelize sabbakinttize bessa aban, asuntsi izo ohode gaar iza oochchidanna ohinttoda» yagayda.
Yihuda Yesuusa aatsii inggodes giiginttida
(Mar. 14:10-11; Luqa. 22:3-6)
14 Ye wode taphpho lam77i Yesuusa tamaaruntsappa fetay, Yesqorootu sa7a Yihuda ga7inttize kahinunts hyalaquntsago, 15 hyanggi, «Taanii yinttis Yesuusa aatsii inggiko, yin taas akko inggode?» yaga7i unttana oocida.Zakka. 11:12 Un zorintti hyasttam shuchchi bira santime*Bira santtime: Akkon laaminttikaayze geeshi bira ga7e.†Hyasttam bira santtime: Hyasttam bira santtime Isra7eele sa7a aro wongginttizen bayzinttize waaga. inggida. 16 Yinnippa suuba, Yihuda Yesuusa aatsii inggodes wottize wode koyane.
Yesuusa Faasika kawuto fa hawaaruntsara muyda
(Luqa. 22:7-14, 21-23)
17 Boora ba7ale bonchchize tiino qamma, Yesuusa tamaaruntsi eego yi7i, «Faasika bonchchize qamma ne ma7ade katstsa nu aba giigisade?» yagayda.
18 Yesuusa unttago, «katama yeze atstsego hyanggi, ‹Asttamaarize, taas wode yellide gisho ta tamaaruntsara Faasika bonchchize qamma ne kara aatstsoda gayda› yaga7ote» gayda.
19 E tamaaruntsi Yesuusa fana kiittidanni fana oochchii, Faasika ba7ale qamma ma7ade katstsa giigizida.
20 Sa7ita ugurize wode Yesuusa taphpho lam77i hawaaruntsara katstsa ma7ades bettida. 21 Un muuzin, Yesuusa unttago, «Taanii yinttis turo ohine; yinttappa fettii atstse tana aatsii inggoda» yagayda.
22 Un gaama tannii, fete fete, «Laatstso, turo tana yessane?» ga7i eza oocida.
23 Yesuusa mahi, «Fa kushito taara wolla gabate dakkizay E tana aatsii inggoda. 24 As na7a, Xoozze qaaltte ees xaafinttidanni gaar hyayqqoda. Yezin As na7a aatsii inggize atstsa bade; ye atstse yelinttikaayzara attezako ees lo77o yeshsha» yagayda.Maz. 41:9
25 Eza aatsii inggodes yeze Yihuda mahi, «Asttamaarzayo, ne gaaze tanane?» yagayda.
Yesuusa mahi, «Ne gayde fana» yagayda.
Laatstse kawo
(Mar. 14:22-26; Luqa. 22:15-20; 1 Qoro. 11:23-25)
26 Un muuzin, Yesuusa daabbo boora ekkii Xooz galatida. Ye booriza baxxi fa tamaaruntsis inggi, «Hya7ate, mo7ote, hyanna ta ashito» yagayda.
27 Ushiton ekkii, Xooz galatida. Unttis inggi, «Ubbuntsi hyannippa uzhote. 28 Hyanna gaama asunts nagartta atto ga7inttode fana lanttize ta suutsito. Hyanna suutsita Xoozii yinttara gelize kille caaqito. 29 Yezin taanii yinttis ohine; taanii ta aday ka7itumo kille woyne ushi yinttara ushshade qamma yellodes mahi hyanno woyne ushito uzhoos» yagayda.Keze 24:8; Er. 31:31
30 Galata mazmure yexxideppa suuba shamahe dere hyanggida.
Yesuusa Phexiroosa kaddodanno tiino ohida
(Mar. 14:27-31; Luqa. 22:31-34; Waha. 13:36-38)
31 Ye wode Yesuusa unttago,
«‹Xoozii yenggizaya guuddoda
durntsin lalinttoda›
ga7intti Xoozze qaaltte xaafinttidanni gaar hyayno qamma yin ubbuntsi tana ashshii lalinttoda. 32 Yezin taanii hyayqqoppa denddidannippa suuba yinttappa tiinii Galila qitoda» yagayda.Zakka. 13:7
33 Phexiroosa mahi, «Un ubbanna nena ashshii kaddikon, taanii nena kaddoos» yagayda.Maato. 28:16
34 Yesuusa Phexiroosago, «Taanii nees turo ohine; hyayno qamma lukule oollodannippa tiino ne tana hyaydzdzii tohe kaddoda» yagayda.
35 Phexiroosa mahi, «Taanii neera wolla hyayqqep attin nena mulon kaddoos» yagayda.
Hyankko E tamaaruntsi ubba yinnii fana yagayda.
Yesuusa Geetesemaane woossida
(Mar. 14:32-42; Luqa. 22:39-46)
36 Ye wode, Yesuusa fa tamaaruntsara Geetesemaane gaaze besite hyanggi, unttago, «Taanii gode hyanggi Xooz woossoda, yin hyanne bettote» yagayda. 37 Phexiroosan Zabdiyoosa na7untsana lam77untsana faara ekkii hyanggi gaama azzanora un7intte aykkida. 38 Mahi unttago, «Taanii hyayqos yeltsize un7a un7inttida. Hyanne gam7ote taara miinggi naagote» yagayda.
39 Eerats tiino hyanggi sa7a bunqqunttii, «Ta Adayo, dandda7inttize baz maaqqiko hyanna waaye xuu7uto taappa hyaaso. Yezin ne qoftta hyanop attin ta qoftta hyanippe» yaga7i Xooz woossida.
40 Yesuusa fa tamaaruntsago maaqqii yi7i un genttezin denggida. Phexiroosago, «Yin fettii saate yezakon taara miinggi naagodes dandda7osa? 41 Faatana yin gelaame gaar barkki naagoten Xooz woossote. Ayyaana giiginttida, yezin asho labbitsi» yagayda.
42 Yesuusa mahi lam7intsa hyanggi, «Ta Adayo, taanii hyanna waaye xuu7uzeppa uzhikaayzara aadhodes dandda7inttoosa maaqqiko ne qoftta hyano» yaga7i Xooz woossida. 43 Mahin maaqqii yi7ize wode E tamaaruntsi aafto gentto goozin, woy7ezin denggida.
44 Mahi unttana ashshii hyanggi, tiino qaaltto mahi hyaydzdzintsa woossida. 45 Yinnippa suuba, fa tamaaruntsago yi7i, «Hyanno yellodes genttii shemppii yene? Yikke, As na7a, nagaranchchunts kushe aadhii ingginttize saate yellida. 46 Denddii yedhdhote, tana aatsii inggize hyaynishe yellida» yagayda.
Yesuusa fa morkkuntsara aykinttida
(Mar. 14:43-50; Luqa. 22:47-53; Waha. 18:3-12)
47 Yesuusa hyaga ohizin, taphpho lam77i tamaaruntsappa fetay, Yihuda yellida. Kahinunts hyalaquntsin gade cimuntsi kiittide gaama asuntsi mashshan gufe aykkii eera wolla yi7ida. 48 Yesuusa aatsii inggide Yihuda yentsi gaama asuntsago, «Taanii yeerizay yin koyze eza, eza aykkote» yaga7i malla inggi gaddida.
49 Iira Yesuusago shiiqii, «Asttamaarzayo, saro nees maaqqe» yaga7i eza yeerida.
50 Yesuusa eego, «Ta laggizayo, ne hyanne akkos yi7ido?»‡Woy melle bilitsita ta laggizayo, ne hyanne akko oochche? yagayda.
Yinnippa suuba, shiiqii, Yesuusa kushera aykkida. 51 Yesuusara yezuntsappa fetay fa mashito shoddii kahinunts hyalaqize ariza guuddii, E hyayto gachchii olida. 52 Yezin Yesuusa, «Ne mashito suuba shookite maho. Akkos gayko, mashsha shoddize ubba mashshara hyayqqoda. 53 Ta, ta Adaya woossizako taphpho lam77i mukulappa aadhize kiitanchchuntsana§Fettii cifiras izippun mukul kiitanchcho yezane. dakkodes dandda7oosa nees aazane? 54 Yeezin, Xoozze qaaltte yinnii gaar hyanodes beezane gaynttidanna wayzi folinttode?» yagayda.
55 Yinna saate, Yesuusa yentsi shiiqide gaama asuntsago, «Tana faanno mahi aykkodes mashshan gufe aykkii yi7idate? Taanii Xoozze keetstsa qamman awara tamaarsitera yinttara yeze wode tana aykkikaaya. 56 Yezin hyanna ubba hyanidanna nabuntsi Xoozze qaaltte xaafidanna folinttode fana» yagayda.Luqa. 19:47; 21:37
Ye wode E tamaaruntsi ubba eza ashshii lalinttida.
Yesuusa firdda Shanggo tiino shiiqida
(Mar. 14:53-65; Luqa. 22:54-55; Waha. 18:13-14, 19-24)
57 Yesuusa aykkiduntsi kahinunts hyalaqa Qayyaafago eza kanggida. Ize higge asttamaaruntsin gade cimuntsi shiiqii yene. 58 Yezin Phexiroosa kahinunts hyalaqize woofa yellodes hyaakora eza kaallane. E folito be7ade wontsis gidda gelii naagizuntsara bettida.
59 Kahinunts hyalaquntsin shiiqide asunts ubba Yesuusa wodhodes eella afa worddo markka koyda. 60 Gaamuntsi yi7i eella afa worddo markka markkidhida, yezin akkon denggikaaya. Suubappa lam77i asuntsi yi7i, 61 «Hyay atstse, ‹Taanii Xoozze keetsito lalii hyaydzdzii qammara mahi keexxodes ta dandda7ane› gayda» yaga7i un ohida.
62 Kahinunts hyalaqize denddii eqqii Yesuusago, «Hyantses nena mootize moottis ne mahizebaz baa?» yagayda.Waha. 2:19 63 Yezin Yesuusa si77i gayda. Mahi kahinunts hyalaqize, «Taanii nena de7o Xoozze suntsite aykkane; neenii Xoozze na7a Kiristtoosa maaqqiko nuus oho» yagayda.
64 Yesuusa Mahi, «Neenii ne ommite gayda. Yezin taanii yinttis ohine; yikkeppa suuba, As na7a wolqqaama Xoozze mizaqi zalar bettezin, mahi salo dhonnera ye7izin yin be7ada» yagayda.
65 Ye wode kahinunts hyalaqize fa afultto feedhii, «Hyaya bo7ote Xooz cazhida! Nuna melle markka akkos koshshe? E hyatte cazhidanno yin si7ida.Dane. 7:13 66 Yin qoftta akko?» yagayda.Leewe 24:15-16
Unttin, «Ees hyayqo beezane» yaga7i mahida.
67 Yeezin, un E sintte cuttii guuddida. Malluntsi eza baqqii, 68 «Kiristtoosa! Nena guuddide oode? Ane nuus tinbbite oho» yagayda.Isa. 50:6
Phexiroosa Yesuusa kaddida
(Mar. 14:66-72; Luqa. 22:56-62; Waha. 18:15-18, 25-27)
69 Phexiroosa bale bettezin, fettii arta eego yi7i, «Neenin Galila Yesuusara wolla yezaya» yagayda.
70 Yezin E un ubbuntsi tiino yinna artigo, «Ne gaazanna akko yezakon ta eroos» yaga7i kaddida.
71 Mahi hyanggi gase furtsa yellodera melle arta eza bi7i, ize yeze asuntsago, «Hyay atstse Naazirete Yesuusara yene» yagayda.
72 Phexiroosa lam7intsa caaqqii, «Taanii ye atstsa eroos!» yagayda.
73 Eerats gam7odera, yeyga eqqide asuntsi Phexiroosago yi7i, «Neenii turo unttara wolla yezaya; ne ne ohite erinttane» yagayda.
74 Yinnippa suuba, Phexiroosa, «Taanii ye atstsa eroos!» yaga7i, fana baadden caaqo aykkida.
Ye wode iira lukule oollida. 75 Yesuusa eego, «Ne lukule oollodeppa tiino tana hyaydzdzii tohe kaddoda» ga7idanno Phexiroosa tiirii, bale kezii iita yeefo yeekkida.

- Maatoosa
- <
- 26
- >

26:3 Keze 12:1

26:8 Luqa. 7:37

26:12 Mahe 15:11

26:15 Zakka. 11:12

*26:15 Bira santtime: Akkon laaminttikaayze geeshi bira ga7e.

†26:15 Hyasttam bira santtime: Hyasttam bira santtime Isra7eele sa7a aro wongginttizen bayzinttize waaga.

26:24 Maz. 41:9

26:29 Keze 24:8; Er. 31:31

26:32 Zakka. 13:7

26:33 Maato. 28:16

‡26:50 Woy melle bilitsita ta laggizayo, ne hyanne akko oochche?

§26:53 Fettii cifiras izippun mukul kiitanchcho yezane.

26:56 Luqa. 19:47; 21:37

26:62 Waha. 2:19

26:65 Dane. 7:13

26:66 Leewe 24:15-16

26:68 Isa. 50:6

© 2025 TWFTW