- Filphisiyusa
- <
- 2
- >

2
Turii ashkketitsi
1 Kiristtoosara yin yeze yestta yinttana miintsane; mahi E siiqitan yinttana mintsitsane. Geeshi Ayyaanara yinttis fettetitsi yene; yin melluntsis dalgganen yiqsinttane. 2 Yikke, yin fettii qofara, fettii siiqora, fettii wozinaran fettii ayyaanara maaqqii tana folo ufayssote. 3 Yinttana kadhera woy ceeqinttize fatstsoosse amora fettii bazin oochippete. Yezin yin fetay fetayppa dammane yaga7i qoppikaayzara yinttana kawushshote. 4 Yin fetay fetaya, melluntsana maaddize baz koyote fattin yinttana maaddize baz xalaala koyppete.
5 Kiristtoos Yesuusa yeze qoftta yin gidda yessades beezane.
6 Ees ubba wode Xoozze hyano yene.
Yinno maaqqikon, eza Xoozara fetto mahize hyano,
wolqqara ekkodes koyikaaya.
7 Yezin, E faas yeze bonchchito ubba ashshii,
aro maaqqida; asi fana yelinttida;
asi maaqqii qonccida.
8 E fana kawushshida;
hyayqqoos yellodes,
melle atto yezin masqalalla afa
hyayqodes kiitinttida.
9 Yinnii gisho, Xoozii eza gaama dhoqi dhoqi yiizida;
mahi suntsi ubbappa aadhize damma suntsi inggida.
10 Yinnii gisho salon sa7a,
sa7appa oomora yeze ubbanna,
Yesuusa suntsiti bonchchos bunqinttoda.
11 Asi ubba fa il7antsite,Isa. 45:23
Yesuus Kiristtoosa Laatstsii ga7i,
Xoozze Aday bonchchos markkidhoda.
Hyanna alamttis foo7o maaqqe
12 Ta ishuntso, taanii yinttara yeze wode ubba yin kiitinttide fana, hyatte ta yin kaleppa hyaakkikon, tiinonnippa aatsii, kiitinttodes beezane. Xoozis zhashimoran goqeran yin atotitsito beezize oocha oochchote. 13 E koyze qoftto oochchode fanan koyode fana yin gidda oochchize Xoozii.
14 Akko oochan oochitera zuuzinggikaayzara woy lallikaayzara oochchote. 15 Wobbon nagaranchcho asunts gidda bore baytsi, geeshshuntsanan boriso baayze Xoozze na7a maaqqote. Yin un gidda salo xoolintto fana foo7itera, 16 de7o benttize qaala ashshikaayzara mintsii aykkii; yinnii fana ta wotsitan ta oochita hyarii attoosse gisho Kiristtoosa ye7ize wode taas ceeqo maaqqada.Mahe 32:5
17 Yezin yin ammantten oochite zharsho gujjii ta shemppita lanttizakon*Ta suutsita ushi zharsho fana: Fettii fettii wode zharsho bessa zharshinttize hyaaris zharsholla afa hyaatsi woy woyne ushi gussane. tana ufayssane. Yinttin taara ufayttoda. 18 Yinnii fana yinttin ufaytti tanan ufayssodes beezane.
Ximotiyoosan Ephphaafiroditusa
19 Taanii yin yestti baz si7i ta ufayttode fana Ximotiyoosa yinttago ellisii dakkode fana Laatstsi Yesuusa tana maaddodanno ammaninttane. 20 Yin yesttis wozinappa qoppize E gaarize asi melle oonin baaya. 21 Melluntsi fana maaddize baz koyanep attin Yesuus Kiristtoosa koyze baz oochchoos. 22 E taara fettilla maaqqii na7a fa adays oochchizanni fana Wonggele oocha oochchidayin ammaninttide asi maaqqizanno yin erane. 23 Yinnii gisho, ta baz wayadyezako bi7i ellisii eza yinttago dakkoda ga7i qoppane. 24 Taanii, ta ommite ukke wode yinttago hyanggodanno Laatstsalla ammaninttane.
25 Yin gaaran, taanii, ta isha Ephafiroditusa, taara wolla ta bagga maaqqii oochchidaya, olinttidayan, tana maaddodes yinttis kiitinttidya, yinttago kiittodes qoppida. 26 E yinttana ubba be7ades gaama amudhdhane. Mahi E hyargginttidanno yin si7ide gisho fa wozintte gaama un77inttane. 27 E turo hyargginttii hyayqos yii7i attida. Yezin Xoozii eza maarida. E xalaalas baayzin azzano azzanolla afa gujunttaame fana, taasin yiqsinttida.
28 Yikke, yin eza mahi bi7i ufayttode fana taasin ta wozintte michito toyissade fana ta eza ellisii yinttago dakkodes amudhdhane. 29 Laatstsa ammanze gisho ufayssara mokkote. Mahi E fana yeze as ubba bonchchote. 30 Yin ta kale maaqqii oochchodes dandda7oosse maade maaddii Kiristtoosa oocha gisho fa shemppitis yiqsinttanxi hyayqos yii7i attida.

- Filphisiyusa
- <
- 2
- >

2:11 Isa. 45:23

2:16 Mahe 32:5

*2:17 Ta suutsita ushi zharsho fana: Fettii fettii wode zharsho bessa zharshinttize hyaaris zharsholla afa hyaatsi woy woyne ushi gussane.

© 2025 TWFTW